Фаластинликлар ортга қайтарилди\n09 май 2021, Тошкент вақти: 03:43\nҒазо минтақасида “Ҳамас” ва “Фатҳ” ҳаракатлари ўртасида бўлган қонли тўқнашув чоғида Исроилга қочиб борган фаластинликларни ортга қайтарилди.\nИсроил расмийларининг билдиришича, 2 август кунги тўқнашувларидан сўнг “Фатҳ” ҳаракатининг Исроилга қочиб ўтган 180га яқин аъзоси Фаластин мухторияти раҳбари ҳамда “Фатҳ” етакчиси Маҳмуд Аббос сўровига биноан Ғазога етказилган.\nИсроил ҳарбийлари чегарани кесиб ўтган 22 аскар зудликда шифохонага олиб кетилганини маълум қилмоқда. Бироқ “Рейтер” ахборот агентлигининг “Ҳамас” ҳаракати матбуот вакилига таяниб хабар қилишича, ортга қайтарилганлар махсус хизматлар томонидан ўша заҳотиёқ ҳибсга олинган.\nШанба куни Ғазода бўлиб ўтган тўқнашувларда 9 киши ўлдирилган, юзга яқини жароҳатланган эди. Фаластиндаги икки қуролли гуруҳ ўртасидаги тўқнашувлар яқинда Ғазода содир бўлган портлашдан сўнг авж олди. Портлаш учун масъулиятни “Ҳамас” “Фатҳ”га юклади. “Фатҳ” эса бу айбловни рад этмоқда.


Даъво ишлари қандай юритилади. 3-қисм | NORMA.UZ\nДаъво ишлари қандай юритилади. 3-қисм\nССП ҳузуридаги Халқаро тижорат арбитраж суди раиси, М.В.Ломоносов номидаги Москва давлат университетининг Тошкент шаҳридаги филиали доценти, ю.ф.н.Фозилжон ОТАХОНОВнинг шарҳ ва тавсиялари.\nУшбу шарҳда – ташкилот манфаатларини ҳимоя қилиш учун судларга даъво тақдим этиш бўйича муаллифлик тавсиялари берилган.\nКассация инстанциясида ишни қайта кўриш босқичида юридик хизмат биринчи инстанция судининг ҳал қилувини таҳлил этиши, унда кўрсатилган важларга ўз баҳосини бериши лозим. Кассация шикоятида баён этиладиган сабабларни асослаш мақсадида кўрсатилган суд қарорларини бекор қилиш ёки ўзгартириш учун асослар мавжудлиги текширилиши керак.\nБиринчи инстанция судининг қонуний кучга кирган ҳал қилув қарори, шу жумладан, давлат органларининг, фуқароларнинг ўзини ўзи бошқариш органларининг ҳужжатларини ҳақиқий эмас деб топиш тўғрисидаги дарҳол ижро этиладиган ҳал қилув қарорларигина кассация шикоятининг объекти бўла олади.\nМоддий ва процессуал ҳуқуқ нормаларининг талқини бўйича ҳал қилув қарорининг асослантирувчи қисми, шунингдек, қўшимча ҳал қилув қарорлари ҳамда қонун ҳужжатларида кўзда тутилган ҳолларда ажримлар мустақил шикоят объекти бўла олади.\nКассация шикоятини тузишда юридик хизмат процессуал ҳуқуқ нормаларида белгиланган кассация инстанциясида иш кўришнинг чегараларини эътиборга олиши лозим. Бунинг ўзига хос томони шундаки, суд ишни кассация инстанциясида кўрганида моддий ва процессуал ҳуқуқ нормалари биринчи инстанция судида тўғри қўлланилганлигини текширади. Шу сабабли қонунда кассация шикоятининг асосий мазмуни сифатида шикоят берган шахснинг талаблари, моддий ёхуд процессуал ҳуқуқ нормаларининг бузилиши ёки нотўғри қўлланилиши нимадан иборатлиги кўрсатилган.\nХПКнинг 177-моддасига мувофиқ кассация шикоятида қуйидагилар кўрсатилиши керак:\n1) шикоят йўлланаётган иқтисодий суднинг номи;\n3) устидан шикоят берилаётган ҳал қилув қарорини қабул қилган суднинг номи, ишнинг тартиб рақами ва ҳал қилув қарори қабул қилинган сана, низо предмети;\nКассация шикоятида ишнинг ҳолатлари исботланмаганлигини ёки ишда иштирок этувчи шахсларнинг ҳақиқий муносабатлари тўғрисида ҳал қилув қарорида баён қилинган хулосалар ишнинг ҳолатларига номувофиқлигини далил қилиб келтиришга йўл қўйилмайди.\nНазорат тартибида иш юритишнинг ўзига хос томони шундаки, протест келтириш тўғрисидаги ариза ишни биринчи инстанция судидан талаб қилиб олиб, текширишга асос бўлади, лекин ариза апелляция ва кассация инстанциясидаги каби суд ҳужжатини қайта кўриш учун асос бўлмайди. Шу сабабли аризада иш ҳолатлари баён қилиниши, иш моҳиятан ҳал қилинишига асос бўлган нормалар қандай қўлланилганлиги кўрсатилиши, юридик хизмат томонидан иш бўйича қабул қилинган ҳужжатларни ноқонуний ҳамда асоссиз деб топувчи важлар билдирилиши лозим. Айнан аризанинг мазмун-моҳияти ва баён қилиш услуби протест келтириш ҳуқуқига эга шахснинг аризада келтирилган важларни қандай қабул қилишига таъсир кўрсатади.\nХПКнинг 1921-моддасига мувофиқ ишда иштирок этувчи шахслар назорат тартибида протест келтириш тўғрисидаги аризани ХПКнинг 193-моддасида кўрсатилган мансабдор шахсларга беришга ҳақли.\nНазорат тартибида протест келтириш тўғрисидаги ариза мазмунан ХПКнинг 177-моддасининг биринчи қисми талабларига мувофиқ бўлиши лозим. Аризага суднинг ҳал қилув қарори нусхаси, агар иш апелляция ёки кассация тартибида ҳам кўриб чиқилган бўлса, апелляция ёки кассация инстанцияси судларининг қарорлари нусхалари ҳам илова қилинади.\nХПКнинг 1921-моддасининг иккинчи қисми талабларига риоя қилинмаган тақдирда назорат тартибида протест келтириш тўғрисидаги ариза қайтарилади.\nПротест келтириш учун асослар бўлмаганда ариза берган шахсга аризани қаноатлантирмасдан қолдириш сабаблари кўрсатилиб, ёзма жавоб берилиши лозим.\nХПКнинг 193-моддасига мувофиқ қуйидагилар протест келтиришга ҳақли:\nОлий суд раиси ва Бош прокурор - Ўзбекистон Республикасининг ҳар қандай иқтисодий суди қабул қилган, қонуний кучга кирган ҳал қилув қарорлари ва қарорлар устидан;\nОлий суд раиси ўринбосарлари ва Бош прокурор ўринбосарлари - Ўзбекистон Республикасининг ҳар қандай иқтисодий суди қабул қилган, қонуний кучга кирган ҳал қилув қарорлари ва қарорлар устидан, бундан Олий суд Раёсатининг қарорлари мустасно.\nКўп бериладиган савол: Ташкилот юридик хизмати ходими (раҳбари ёки юрисконсульт) даъво аризаси (суд буйруғини бериш тўғрисида ариза), қарши даъво аризаси, шунингдек улар бўйича фикрномалар, апелляция, кассация шикоятлари, суд ҳужжатларини назорат тартибида қайта кўриш ҳақида аризага имзо қўйиши мумкинми?\nҲа, юридик хизмат ходими ташкилот вакили сифатида унга ташкилот раҳбари томонидан белгиланган тартибда берилган ишончномага мувофиқ имзо қўйиши мумкин.\nДаъво аризалари (суд буйруғини бериш тўғрисида ариза), қарши даъво аризаси, шунингдек улар бўйича фикрномалар, апелляция, кассация шикоятлари, суд ҳужжатларини назорат тартибида қайта кўриш ҳақида аризаларни рўйхатдан ўтказиш, ҳисобини юритиш, сақлаш ва юбориш\nҲар қандай корреспонденция одатда ташкилот девонхонасида рўйхатга олинади. Бироқ юридик хизмат томонидан ҳисобга олиш ва назорат қилиш учун даъво аризалари (суд буйруғини бериш тўғрисида ариза), қарши даъво аризаси, шунингдек улар бўйича фикрномалар, апелляция, кассация шикоятлари, суд ҳужжатларини назорат тартибида қайта кўриш ҳақида аризалар журнали юритилиши мақсадга мувофиқ.\nБунинг учун иш юритишнинг қуйидаги турларини қўллаш мумкин:\nа) журналда ҳисобга олиш;\nб) карточкаларда ҳисобга олиш;\nв) электрон тарзда ҳисобга олиш.\nҚандай усулда бўлишидан қатъи назар кириш ва чиқиш ҳужжатлари ҳисобини алоҳида юритиш лозим. Масалан, ташкилот юборган даъво аризалари ёки ташкилотга билдирилган даъво аризалари.\nДаъво ишлари натижаларини умумлаштириш ва таҳлил қилиш, уни такомиллаштириш бўйича таклифлар тайёрлаш\nТашкилотнинг юридик хизмати муайян давр (ой, чорак, ярим йил, йил) якуни бўйича амалга оширилган даъво ишлари натижаларини умумлаштиради.\nЮридик хизмат таркибий тузилмалардан олган маълумотлар асосида ҳам ташкилотга билдирилган, ҳам ташкилот томонидан билдирилган даъволарнинг вужудга келиши сабаблари ва шароитларини аниқлайди. Бу жараёнда ҳар бир турдаги даъволарни келиб чиқишига сабаб бўлган, таркибий тузилмалар томонидан йўл қўйилган хато ва камчиликлар аниқланади.\nЮридик хизмат даъво ишлари таҳлили якунлари бўйича ташкилот раҳбарига даъво ишларини яхшилаш, самарасиз харажатлар ва зарарларни олдини олиш, ташкилотга етказилган зарарни айбдор шахслардан ундириш тўғрисида таклифлар киритади.\nМаъруф УСМАНОВ тинглаб, ёзиб олди.


00:00 / 18.08.2010 | eski savollar | 1158\nАссалому алейкум хурматли Шайх жаноблари , аввалам бор Аллох рози бусин сиздан килаётган ишлариздан . Энди максадга утсам , хозирги пайтда кийин ахволга тушиб колдим илтимос ёрдамиз кере . Зори Аллох сиззи сабабчи клиб ишларимми унгласа . Иложи борича кискаро этаман . Гап шундаки мен бир киз, узимми курсдошим билан 6 йилдан бери бир-биримизга кунгил куйиб келамиз , ва ахтлашиб куйган эдик (орамизда худога ёкмайдиган ишлар бумаган) . Уйланиш пайти келди ва уйдагиларга айтим . Муаммо шундаки бизнинг оила диндор оила Отам хожила Онам хижобдала …. Кискаси тушунгандурсиз . а кизнинг оиласи эса умуман тескарирок замонави, Отаси харби (милиционер) . хуллас Ота-онамга оиласи ёкмади , тугри кемади . уртада иккаламиз колиб кетти нима клишши билмаяпмиз . Роса тушунтириб ётибмиз бумаяпти . Мана 3 йилдан бери шу ахвол. Лекин ман аввалам бор ота-онамми рози клиб кундирмокчиман илтимос хазрат шу масалага ойдинли киритиб беринг ман нима килишим кере бирон бир йул курсатин . бир бола шунга ухшаган савол беруди лекин уники маникидан жиддирогиди (яъни ота-онаси агар уша киззи дисен сани ок кламиз дганди ) жавобингиз эса исломда кунгил куйган кизни олишин мумкин санга хеч ким каршили курсатишига хаки йук дегандиз лекин узбечилида ота-онани хурмати улуг , ушанинг учун ота-онани райига каримиз (нотугри тушунтирган бусам минг бор узр) . Яна бир бор илтимос хазрат вактим оз колган агар исломда йули буса курсатин !!! Ман жавобизни отамга хат килиб курсатаман зори Аллох кунгилларига солиб рози булсала лекин сизни худа хурмат кладилар !!! Агар тутган йулим но тугри буса сиздан минг бор узр .!!! Жавобингизни интиклик билан кутаман !!! Олдиндан сизга ката рахмат !!! Аллох рози бусин сиздан !!!\nАлбатта, ота-она боласига ёмонликни раво кўрмайди. Уларнинг розилиги билан бўлгани яхши. Шунинг учун, сиз ота-онангизга гапи ўтадиган катта одамлардан ёрдам сўранг. Агар сиз хато қилаётган бўлсангиз, сизга ҳам тушунтирсинлар.\nКорхонани техникасини ишлатиш


Жамшид Ходжаев қишлоқ хўжалиги вазири бўлди – Газета.uz\nЖамшид Ходжаев қишлоқ хўжалиги вазири бўлди\nСобиқ ташқи савдо вазири Жамшид Ходжаев қишлоқ хўжалиги вазири этиб тайинланди. Қишлоқ хўжалиги вазирлигининг собиқ раҳбари эса Косонсой тумани ҳокими бўлди.\n28 январ 2019, 12:31 Сиёсат\n2017 йил ноябрида ташқи савдо вазири лавозимида фаолият кўрсатиб келаётган Жамшид Абдуҳакимович Ходжаев Қишлоқ хўжалиги вазирлигига раҳбар этиб тайинланди. Бу ҳақда ТСВ ва Қишлоқ хўжалиги вазирлигидан «Газета.uz"га хабар қилинди.\nҚишлоқ хўжалиги вазири лавозимида фаолият юритиб келаётган Баҳодир Турсунович Юсупов эса Наманган вилояти Косонсой тумани ҳокими этиб тайинланди. Туман ҳокимлиги вакили «Газета.uz"га мазкур хабарни тасдиқлади.\nЖамшид Ходжаев (1979 йилда туғилган) Тошкент давлат иқтисодиёт университети (2000) ва Буюк Британиянинг Бирмингем университетини (2003) тамомлаган. 2000 йилдан банк соҳасида фаолият кўрсатган, жумладан 14 йил Ўзбекистон Марказий банки тузилмаларида фаолият кўрсатиб, 8 йил раҳбарлик лавозимларида ишлаган.\n2017 йилда Ўзбекистон Ташқи иқтисодий фаолият миллий банки раисининг биринчи ўринбосари, 2017 йил августида Ҳисоб палатаси раисининг биринчи ўринбосари — Давлат бюджетига тушумларнинг тўлиқ тушиши устидан назорат қилиш инспекцияси бошлиғи лавозимига тайинланган.\nФото: Халқаро пресс-клуб.\nБаҳодир Юсупов 2018 йил февралида қишлоқ хўжалиги вазири этиб тайинланган эди. Унгача Ўзбекистон Фермерлар кенгашига раҳбарлик қилган, 2009−2015 йилларда Наманган вилояти ҳокими бўлиб ишлаган.\nАввалроқ президент топшириғи билан «ихчам» Вазирлар Маҳкамасини шакллантириш жараёни бошлангани ҳақида хабар қилган эдик.


Навальнийни қўйиб юборишди\n12:54 / 30.09.2017\nСиёсатчи Алексей Навальний полиция бўлимидан озод қилинди. У бу ерда 29 сентябрь куни бутун кунни ўтказди. Бу ҳақда Навальнийнинг ўзи твиттерда ёзган.\n«Полициядан қўйиб юборишди. Қўллаб-қувватлов учун барчангизга раҳмат. Минтақавий митингларни тўхтатиш режаси иш бермайди. Эртага Оренбург, индинга – Архангельск», - дея ёзган Навальний.\nУнинг матбуот котиби Кира Ярмишнинг қўшимча қилишича, сиёсатчига қарши маъмурий иш бўйича суд 2 октябрь куни бўлиб ўтади. Ўшанда Навальнийнинг федерал штаб бошлиғи Леонид Волковнинг иши бўйича йиғилиш ўтказилади, у Нижний Новгородда қўлга олинган.\n29 сентябрь куни кечқурун Навальний Нижний Новгороддаги митингда иштирок этишни режалаштирганди. Сиёсатчи уйидан вокзалга бориш учун чиқаётган пайтида, тахминан эрталаб соат 10ларда полиция томонидан қўлга олинди. Нижний Новгород ҳокимияти аввалига Навальнийнинг штабига майдонча таклиф қилган, аммо кейинчалик буни бекор қилди. Полиция эрталаб саҳнани бузиб ташлади.\nНавальний ва Волковга қарши оммавий акциялар ўтказиш тартибининг такрорий бузилиши бўйича баённома тузилди. Улар 150 дан 300 минг рублгача жаримага тортилиши ёки 30 кунлик қамоқ жазосига маҳкум этилиши мумкин.\nМосквада Алексей Навальний қўлга олинди (видео)\n17:36 / 05.05.2018\n«У бизга подшоҳ эмас». Россиянинг турли шаҳарларида митинглар бўлиб ўтмоқда\n16:40 / 05.05.2018\nПутин Навальний афв этилиши мумкин экани ҳақида гапирди\n10:50 / 10.03.2018


Зафар Ҳошимов: "Xудо хоҳласа, ҳаммаси яхши бўлади!" — Sof.uz\nЗафар Ҳошимов: "Xудо хоҳласа, ҳаммаси яхши бўлади!"\n2.10 11:54 603 Иқтисод\nЎзбекистонлик машҳур тадбиркор, korzinka.uz тармоғи эгаси Зафар Ҳошимов 1 октябрдан жорий қилинган қўшилган қиймат солиғи ставкаси (ҚҚС) 20% дан 15% га тушгани ҳақида ўз қарашларини баён қилди:\nМендан: "Солиқ ислоҳотида нималар бўлмоқда ва бу нархларда қандай акс этади?", деб тўсатдан сўрайсан. Мен ўзимни аямай навбатдаги узундан-узоқ матнимни ёзиб, сенга тушунтиришга киришаман.\nУни охиригача ўқишга сабринг етмай, орқангни ўгириб кетиб қоласан ва мен саволингнинг жавоби мақоламнинг охирги жумласида мужассам бўлганини айтишга ҳам улгурмай, хўрсиниб қўяман."\nБугун солиқ ислоҳоти учун муҳим кун. Эслатиб ўтаман, 1 октябрдан бошлаб қўшилган қиймат солиғи ставкаси (ҚҚС) 20%дан 15%га тушди. Ҳодиса ўзига хос ва шу вақтнинг ўзида драматик хусусиятга эга. Ушбу солиқ тизимида бундай кескин пасайишни ҳали кузатмаганимиз аниқ. Жаҳон тажрибасида ҳам бир-икки мисолдан ортиқ ҳеч бу каби кескин ўзгариш бўлмаган бўлмаса керак. Бунинг устига айни ўзгариш йил бошида эмас, балки йил орасида содир бўлгани янада ҳайратомуз.\nАниқ, бу ўзига хос ва жуда муҳим, ижобий ҳодисадир.\nБундай қадам ташлаш учун қанчалик мардлик, донолик ва қатъият талаб этилишини ҳатто тасаввур қилиш мушкул. Эслатиб ўтишим керакки, солиқ ставкаси пасайиши билан бир вақтда октябр бошидан ҚҚСга бир қатор имтиёзлар, аниқроқ айтсак, деярли барча имтиёзлар бекор қилинди. Ўйлайманки, улар қанчалик фойдасиз ва ҳаттоки зарарли бўлганини яна бир бор тилга олишга ҳожат йўқдир.\nИстеъмолчилар ушбу имтиёзлардан деярли ҳеч қандай наф кўрмас эдилар. Автозавод ҚҚС тўламагани билан, автосалон уни тўласа, НҚЗ ва ТМК ҚҚСсиз ёнилғи чиқарсаю, АЁҚШлар эса барибир унинг нархини сотувдаги нархга қўшиб сотишса, биз билан сизга бундай имтиёзлардан не фойда?\nСут ҚҚСсиз бўлсаю, ундан тайёрланган маҳсулотлар барчасига кефир, творогдан тортиб, қаймоқ ва пишлоққача ҚҚС юкланган бўлса. Айни ҳолат гўшт ва гўшт маҳсулотларига ҳам тааллуқли, масалан, колбасада барибир ҚҚС бор эди.\nБутунлай тескари ҳолатни эса ун ва нон маҳсулотларида кузатиш мумкин. Уларнинг ҳар бир таркибий қўшимчасигача таннархида ҚҚС кирган. Новвойхона маҳсулотлари эса ушбу солиқдан озод. Ва улар ун маҳсулотлари ичидаги ҚҚСни тўғри таннархга қўшишар эди. Шунинг учун ҳам, ҚҚС барибир ноннинг барча масаллиқлари таннархи таркибига тушганини ёзиб ўтдим. Айни мисолларнинг барчасида истеъмолчилар барибир ҚҚС тўлаганини келтирмоқдаман. Аммо бундай имтиёзлар солиқ тўловчилар занжирида адолатли тақсимланишга тўсқинлик қилиб, турли хил эгриланиш ва дисбалансларга сабаб бўлганди.\nУлар корхонанинг айланма маблағларини музлатиб, солиқ тўлови йўлида умумий узилишларни келтириб чиқарган. Бу эса маҳсулот нархида ҳам акс этиб, корхоналар ривожланиши, хисоб-китоб автоматлаштирилишини ортга сурган. Бу ҳам ахийри барибир, истеъмолчи ва корхона манфаатларига бирдек зарба берганди.\nСўнгги кунларда ўзгаришлар истеъмол нархларида қандай акс этиши борасида кўплаб саволлар берилди. Турли гуруҳларда айни саволни менга ва тармоғимизга йўналтиришди.\nИстеъмолчилар 1 октябрдан кейин korzinka.uz пештахталаридаги маҳсулотлар нархи қандай ўзгариши масаласига қизиқишди. Тармоққа бўлган бундай қизиқиш мени қувонтиради, албатта. Мамлакат чакана савдо соҳаси кенг бўлсада, масала борасида айнан бизга мурожаат қилинганидан хурсандман.\nБу брендимизнинг тан олиниши, нафақат чакана савдо, балки ислоҳотларни татбиқ этишда ҳам етакчилигимизни англатади. Барча саволлар учун раҳмат.\nЭнди мақсадга кўчсак:\nҚҚС пасайиши шак-шубҳасиз шу кунгача 20% устамаси энди 15%га пасайтирилган барча маҳсулотлар нархига ижобий таъсир қилиши керак. Нархлар тез орада "юмшаши"ни кутамиз. Аммо 1.10.2019гача ҚҚС бўйича муайян имтиёзлар амал қилган маҳсулотлар бор. Булар: гўшт, товуқ, тухум, сут, пиёз, картошка, шакар, гуруч, балиқ ва нон.\nЭнди шу имтиёзлар бир вақтда бекор қилинади ва эҳтимолий тахминларимизга кўра бу янги ўзгаришлар ушбу маҳсулот нархларига назарий жиҳатдан салбий таъсир бериши керак. Умуман олганда эса ўртача вақтда маҳсулотлар нархи даражаси қандай бўлиши ва қабул қилинган қарор бозорнинг умумий конъюнктурасида кай даражада акс этиши борасида ҳеч ким якуний ва аниқ хулоса бера олмаса керак.\nБу ерда "бозор" сўзини шунчаки ишлатмадим. Чунки бозор иқтисодиётида нархлар талаб ва таклиф мувозанати нуқтасини кўрсатади. Маълум бир маҳсулотнинг талаб ва таклифига эса ҚҚСдан ташқари яна талайгина омиллар таъсир кўрсатади. Аммо мен бу жараёнга оптимистик руҳда қарайман. Тилга олинган диапозонда солиқ ставкаси камайтирилиши аксарият товарларнинг нархини шакллантиришга ижобий туртки беради, уларнинг ишлаб чиқарилиши ҳажми ортади, таъминотчилар ва ишлаб чиқарувчилар орасида рақобат авж олади, харажатлар қисқаради, соядаги иқтисодиёт улуши камаяди, натижада эса нархлар пасаймасада, ҳеч бўлмаса, ўсиши тўхтайди ёки анча секинлашади, деб ишонаман.\nИшончим комилки, тафаккурли инсонлар нархларни пасайтириш истаги борасида истеъмолчилар билан биз савдо ходимлари бир тарафда эканлигимизни тушунишади. Биз қанақадир премиум эксклюзив бутик эмас, балки йирик маҳсулот чакана тармоғимиз. Бизнесимиз кенгайиши, товар айланмалари ўсиши биз учун юқори устамалардан кўра муҳимроқ аҳамиятга эга. Чунки мақбул нархлар = кўпроқ истеъмол=кўпроқ савдо ва мижозлар=кўпроқ товар айланмаси=ҳар бир сотилган товардаги харажатлар пасайиши ҳисобига умумий ҳажмда кўпроқ даромад дегани.\nШунга амал қилган ҳолда айрим маҳсулотларга имтиёзлар бекор қилинишига қарамай, бозордаги шароитга асосланиб, амалдаги бозор талаб ҳамда таклифидан келиб чиккан ҳолда ушбу маҳсулотлар солиқ имтиёзларини йўқотган бўлсада, биз бу маҳсулотлар нархларини ўзгартирмасликка қарор қилдик. Яна бир бор истеъмолчиларимизга таъкидлаб айтмоқчиманки, korzinka.uz доимо харидорларига нарх ва сифатнинг энг яхши мутаносиблигини, максимал қулайлик ва юқори даражадаги хизмат сифатини тақдим этишда давом этади.\nXудо хоҳласа, ҳаммаси яхши бўлади!*\n*бу жумла матнни тўлиқ ўқимаганлар учун махсус.\nБугун, 15:42 57 Илм-фан\nБугун, 15:23 124 Иқтисод\nБугун, 14:51 371 Жамият\nБугун, 14:37 162 Ўзбекистон\nБугун, 12:54 111 Жаҳон\nБугун, 12:52 163 Жаҳон


3160-сон 20.05.2019. Ўзбекистон Республикаси ҳудудида меҳмонхона хизмати кўрсатиш тартиби тўғрисидаги намунавий низомни тасдиқлаш ҳақида\nЎзбекистон Республикаси ҳудудида меҳмонхона хизмати кўрсатиш тартиби тўғрисидаги НАМУНАВИЙ НИЗОМ\n2-боб. Бажарувчи ва у томонидан тақдим этиладиган меҳмонхона хизматлари тўғрисида маълумотлар\n3-боб. Меҳмонхона хизматларини тақдим этиш тартиби ва шартлари\n4-боб. Бажарувчи ва ташриф буюрувчининг жавобгарлиги\n1.14.00.00.00 Соғлиқни сақлаш. Жисмоний тарбия. Спорт. Туризм / 14.03.00.00 Туризм. Экскурсиялар. Меҳмонхона хўжалиги / 14.03.05.00 Меҳмонхона хўжалиги]\n[Ўзбекистон Республикаси Адлия вазирлиги томонидан 2019 йил 20 майда рўйхатдан ўтказилди, рўйхат рақами 3160]\nЎзбекистон Республикаси Президентининг 2019 йил 5 январдаги ПФ-5611-сон «Ўзбекистон Республикасида туризмни жадал ривожлантиришга оид қўшимча чора-тадбирлар тўғрисида»ги Фармонига мувофиқ Ўзбекистон Республикаси Туризмни ривожлантириш давлат қўмитаси қарор қилади:\n1. Ўзбекистон Республикаси ҳудудида меҳмонхона хизмати кўрсатиш тартиби тўғрисидаги намунавий низом иловага мувофиқ тасдиқлансин.\nРаис в.в.б. A. АҚҚУЛОВ\nЎзбекистон Республикаси Туризмни ривожлантириш давлат қўмитасининг 2019 йил 26 мартдаги 03-мҳ-сон қарорига\nЎзбекистон Республикаси ҳудудида меҳмонхона хизмати кўрсатиш тартиби тўғрисидаги\nМазкур Намунавий низом (бундан буён матнда Низом деб юритилади) Ўзбекистон Республикаси ҳудудида меҳмонхона хизматларини тақдим этишнинг намунавий тартибини белгилайди.\nброн қилиш — ташриф буюрувчи (буюртмачи) томонидан жойлаштириш воситасида номерни (жойни) аввалдан буюртма қилиш;\nмеҳмонхона хизматлари — жойлаштириш воситасида вақтинчалик яшаш жойи бериш бўйича хизматлар мажмуи;\nбуюртмачи — меҳмонхона хизматларини кўрсатиш тўғрисидаги шартномага мувофиқ меҳмонхона хизматларини буюрувчи ёки сотиб олувчи жисмоний ёки юридик шахс;\nбажарувчи — ташриф буюрувчига меҳмонхона хизматларини тақдим қилувчи тадбиркорлик субъекти;\nташриф буюрувчи — вақтинчалик яшаш билан боғлиқ меҳмонхона хизматларини буюрган, сотиб олган ва/ёки фойдаланадиган жисмоний шахс;\nоммавий шартнома (бундан буён матнда шартнома деб юритилади) — бажарувчи томонидан тузилган ҳамда бажарувчи ўз фаолияти хусусиятига кўра ўзига мурожаат қиладиган ҳар бир шахсга нисбатан амалга ошириши шарт бўлган меҳмонхона хизматларини кўрсатиш бўйича унинг вазифаларини белгиловчи шартнома;\nжойлаштириш воситалари — меҳмонхоналар, туризм базалари ва мажмуалари, дам олиш уйлари ва зоналари, пансионатлар, кемпинглар, мотеллар, хостеллар, оилавий меҳмон уйлари, ўтов ва палаткали оромгоҳлар, санаторийлар ва меҳмонхона хизматлари — вақтинча яшаш хизматларини кўрсатадиган бошқа объектлар, шунингдек тунаш учун қайта жиҳозланган ер усти транспорти;\nномер (жой) нархи — вақтинча яшаш ва бажарувчи томонидан белгиланган вақтинча яшаш билан боғлиқ бошқа меҳмонхона хизматлари қиймати.\n2. Меҳмонхона хизматларига, шу жумладан, уларнинг ҳажми ва сифатига доир талаблар, қонун ҳужжатларида бошқа талаблар назарда тутилмаган бўлса, бажарувчи ва ташриф буюрувчи (буюртмачи)нинг келишувига биноан белгиланади.\n3. Номер (жой) нархи бажарувчи томонидан мустақил белгиланади.\n4. Меҳмонхона хизматлари яшаш жойи (прописка), фуқаролик, жисмоний шахсларнинг қариндошлик ва никоҳ муносабатлари, шунингдек, шахсий ҳаёт ҳуқуқини чекловчи бошқа омиллардан қатъи назар кўрсатилиши лозим.\n5. Бажарувчи мазкур Низом талабларига зид бўлмаган, жойлаштириш воситасида меҳмонхона хизматларини кўрсатиш ва улардан фойдаланишнинг ички қоидаларини (бундан буён матнда жойлаштириш воситасининг ички қоидалари деб юритилади) белгилаши лозим.\n6. Жойлаштириш воситасига ташриф буюрувчининг келиш вақтидан бошлаб ва унинг кетишигача бўлган муддатда у банд қилган номерга (жойга) турар-жой дахлсизлиги тўғрисидаги қонун ҳужжатлари нормалари татбиқ этилади.\n7. Меҳмонхона хизмати кўрсатиш тартиби бажарувчи томонидан ташриф буюрувчига (буюртмачига) энг маъқул шаклда маълум қилинади.\n8. Бажарувчи, ташриф буюрувчилар танишиши учун қулай бўлган жойда, шу жумладан, жойлаштириш воситасининг қабул қилиш жойидаги маълумотлар тахтасига ва интернет тармоғидаги расмий веб-сайтига (агар мавжуд бўлса) қуйидаги маълумотларни жойлаштириши лозим:\nа) бажарувчи тўғрисидаги маълумотлар, хусусан, номи, манзили, боғланиш учун телефон рақами, электрон почта манзили;\nб) бажарувчининг юқори турувчи ташкилоти тўғрисидаги маълумотлар (агар мавжуд бўлса);\nв) жойлаштириш воситасининг тегишли тоифаси тўғрисидаги маълумотлар (агар мавжуд бўлса);\nг) меҳмонхона хизматлари учун мувофиқлик сертификати нусхаси ёки меҳмон уйлари ва хостеллар реестридан кўчирма;\nд) номерлар (жойлар) нархи;\nе) номер (жой) нархига кирадиган меҳмонхона хизматлари рўйхати;\nж) меҳмонхона хизматларига тўловни амалга ошириш шакли ва тартиби тўғрисидаги маълумотлар;\nз) алоҳида тўлов эвазига, бажарувчи томонидан кўрсатиладиган бошқа меҳмонхона хизматлари рўйхати, нархи ҳамда уларни олиш шартлари;\nи) брон қилиш ва бронни бекор қилиш шакли, шартлари ва тартиби тўғрисида маълумотлар;\nк) имтиёз олиш ҳуқуқига эга бўлган шахслар тоифаси рўйхати, шунингдек, меҳмонхона хизматларини кўрсатишда тақдим этиладиган имтиёзлар рўйхати (агар мавжуд бўлса);\nл) жойлаштириш воситасида учинчи шахслар томонидан тўлов эвазига кўрсатиладиган бошқа хизматлар тўғрисида маълумотлар (агар мавжуд бўлса);\nм) жойлаштириш воситасига келиш (кетиш) вақти тўғрисида маълумотлар;\nн) жойлаштириш воситасида меҳмонхона хизматларини кўрсатиш ва улардан фойдаланиш қоидалари тўғрисида маълумотлар.\n9. Бажарувчи ҳар бир номерда жойлаштириш воситасининг ички қоидалари бўлишини таъминлаши лозим.\n10. Бажарувчи ва у кўрсатадиган меҳмонхона хизматлари тўғрисидаги маълумотлар ташриф буюрувчиларга давлат тилида ҳамда қўшимча равишда инглиз ва рус тилларида, шунингдек, бажарувчининг ихтиёрига кўра бошқа хорижий тилларда маълум қилинади.\n11. Бажарувчи брон қилишни ҳар қандай шаклда, шу жумладан, шартнома ёки буюртма қабул қилиш усулида (телефон ёки бошқа шаклда) амалга ошириш ҳуқуқига эга.\n12. Бажарувчи томонидан жойлаштириш воситасида брон қилишнинг қуйидаги турлари қўлланилади:\nкафолатланган брон қилиш — жойлаштириш воситасида номер (жой) ташриф буюрувчи келишигача ушлаб туриладиган брон қилиш тури бўлиб, бунда ташриф буюрувчи томонидан брон ўз вақтида бекор қилинмаган, ташриф буюрувчи белгиланган муддатдан кечиккан ёки келмаган ҳолларда ташриф буюрувчидан номер (жой)нинг бўш турганлиги учун, бироқ бир суткадан кўп бўлмаган миқдордаги тўлов суммаси бажарувчи томонидан ундирилади.\nТашриф буюрувчи бир суткадан кўп вақтга кеч қолганда кафолатланган брон қилиш бекор қилинади;\nкафолатланмаган брон қилиш — жойлаштириш воситасида номер (жой) бажарувчи томонидан маълум бир соатгача брон қилинади, белгиланган муддатда ташриф буюрувчи келмаганда кафолатланмаган брон бекор қилинади.\nБрон қилишнинг бошқа турлари жойлаштириш воситасининг ички қоидаларида белгиланиши мумкин.\n13. Ташриф буюрувчи (буюртмачи) томонидан буюртма қилинган номер тоифаси ва унинг нархи, брон қилиш шартлари, жойлаштириш воситасида яшаш муддати тўғрисидаги, шунингдек, бажарувчи томонидан аниқланадиган бошқа маълумотлар олинган вақтдан бошлаб брон ҳақиқий ҳисобланади.\n14. Ташриф буюрувчи (буюртмачи) брон қилиш ҳақидаги буюртмани ўз ихтиёрига кўра бекор қилиш ҳуқуқига эга. Бронни рад этиш тартиби ва шакли жойлаштириш воситасининг ички қоидалари билан белгиланади.\n15. Агар буюртмада кўрсатилган санада бўш номер (жой) мавжуд бўлмаса бажарувчи брон қилишни рад этиш ҳуқуқига эга.\n16. Меҳмонхона хизматлари ташриф буюрувчи томонидан фуқаролик паспорти ёки унинг ўрнини босувчи бошқа ҳужжат кўрсатганидан сўнг тақдим этилади.\n17. Жойлаштириш воситасида ўн олти ёшгача бўлган вояга етмаган фуқароларни рўйхатдан ўтказиш улар билан бирга бўлган ота-оналари (қонуний вакиллари) ёки ҳамроҳлик қилаётган бошқа шахсларнинг фуқаролик паспорти ёки шахсини тасдиқловчи бошқа ҳужжати, ҳамроҳлик қилаётган шахсларнинг ваколатини тасдиқловчи ҳужжати, шунингдек, ушбу вояга етмаганларнинг туғилганлик ҳақидаги гувоҳномаси ёки паспорти асосида амалга оширилади.\n18. Ташриф буюрувчиларни рўйхатдан ўтказиш жойлаштириш воситаларида яшовчиларни электрон шаклда Интернет тармоғи орқали ҳисобга олишнинг автоматлаштирилган махсус электрон дастури орқали амалга оширилади.\n19. Бажарувчи ташриф буюрувчининг талабига кўра у билан қуйидагиларни ўз ичига олувчи шартнома тузиши лозим:\nа) бажарувчининг номи;\nб) ташриф буюрувчи тўғрисида маълумотлар;\nв) тақдим этилаётган номер (жой) тўғрисида маълумотлар;\nг) номер (жой) нархи;\nд) жойлаштириш воситасида бўлиш муддати;\nе) бошқа зарур маълумотлар (томонлар ихтиёрига кўра).\nШартнома электрон ёки ёзма шаклда тузилиши мумкин.\n20. Бажарувчи жойлаштириш воситасига ташриф буюрувчиларга кеча-кундуз хизмат кўрсатилишини таъминлайди.\n21. Ташриф буюрувчининг жойлаштириш воситасига келиши ва ундан кетиши маҳаллий вақт бўйича шу кундаги сутканинг 12:00 соатида белгиланадиган ҳисоб-китоб соатини ҳисобга олган ҳолда амалга оширилади. Бажарувчи маҳаллий хусусиятлар ва фаолият турини ҳисобга олган ҳолда белгиланган ҳисоб-китоб соатини ўзгартириш ҳуқуқига эга.\nҲисоб-китоб соати ва кейинги ташриф буюрувчининг номерга (жойга) жойлаштириш соати оралиғидаги вақт (номер ва/ёки жойни тайёрлаш учун) уч соатдан ошмаслиги керак. Келиш вақти бажарувчи томонидан белгиланади.\n22. Номер (жой) нархи, номер (жой) нархига кирадиган меҳмонхона хизматлари рўйхати, шунингдек, номер (жой)га тўловни амалга ошириш шакли ва тартиби бажарувчи томонидан белгиланади.\nБажарувчи яшаш учун суткали ва/ёки соатли тўловни белгилаши мумкин.\n23. Бажарувчи ташриф буюрувчининг розилигисиз номер (жой) нархига кирмайдиган бошқа қўшимча тўлов эвазига кўрсатиладиган меҳмонхона хизматларини тақдим қилиши тақиқланади.\n24. Бажарувчи ташриф буюрувчининг сўровига кўра қуйидаги турдаги хизматларни бепул тарзда таъминлаши лозим:\nа) тез ёрдам ва бошқа махсус хизматларни чақириш;\nб) тиббиёт дори қутисидан фойдаланиш;\nв) ташриф буюрувчининг номига юборилган ёзишмаларни етказиб бериш;\nг) маълум вақтда уйғотиш;\nд) қайнаган сув, игналар, иплар, идиш-товоқлар ва ошхона анжомларининг бир тўпламини тақдим этиш;\nе) бажарувчининг ихтиёрига кўра бошқа меҳмонхона хизматлари.\n25. Ташриф буюрувчиларга кўрсатилган меҳмонхона хизматлари учун тўлов шартномада белгиланган тартибда амалга оширилади.\n26. Ҳисоб-китоб соатидан кейин ташриф буюрувчининг кетиши кечиккан ҳолларда ташриф буюрувчидан кўрсатилган меҳмонхона хизмати учун тўлов миқдори бажарувчи томонидан белгиланади.\n27. Ташриф буюрувчи бажарувчига ҳақиқатан қилган харажатларини тўлаш шарти билан меҳмонхона хизматларидан фойдаланишни тўхтатиши мумкин.\n28. Бажарувчи ташриф буюрувчининг сақлаш учун топширилган буюмларининг бутлиги учун Ўзбекистон Республикаси Фуқаролик кодексининг 899-моддасида белгиланган тартибда жавобгар бўлади.\nБажарувчи томонидан ташриф буюрувчига буюмларини сақлаш учун қабул қилинганлигини тасдиқловчи ҳужжат тақдим этилиши шарт.\n29. Бажарувчи шартнома бўйича мажбуриятларнинг бажарилмаганлиги ёки лозим даражада бажарилмаганлиги учун қонун ҳужжатларида белгиланган тартибда жавобгар бўлади.\n30. Шартнома талаблари ва/ёки шартларига жавоб бермайдиган меҳмонхона хизматларини тақдим этиш натижасида ташриф буюрувчининг ҳаёти ёки соғлиғига етказилган зарар қонун ҳужжатларида белгиланган тартибда бажарувчи томонидан қопланиши шарт.\n31. Ташриф буюрувчининг айби билан жойлаштириш воситасининг мулки йўқолган ёки унга зиён етказилган ҳолларда ташриф буюрувчи қонун ҳужжатларига мувофиқ жавобгар бўлади.\n32. Агар шартнома шартлари тарафларнинг бири томонидан бузилган тақдирда, иккинчи тараф шартномани бир томонлама бекор қилиш ҳуқуқига эга.\n33. Ушбу Низом Ўзбекистон Республикаси Савдо-саноат палатаси билан келишилган.\nСавдо-саноат палатаси раисининг биринчи ўринбосари И. ЖАСИМОВ\n2019 йил 26 март\n(Қонун ҳужжатлари маълумотлари миллий базаси, 20.05.2019 й., 10/19/3160/3153-сон)


«Ойлик маоши менга маъқул» – ҳазорасплик аёл депутат кўмагида ишли бўлди | O'zLiDeP\n«Ойлик маоши менга маъқул» – ҳазорасплик аёл депутат кўмагида ишли бўлди\nХалқ депутатлари туман Кенгаши депутати Зебинисо Каримова Ҳазорасп туманининг “Амударё” маҳалласида сайёр қабул ўтказди.\nУчрашувда Электр тармоқлари корхонаси, туман Бандликка кўмаклашиш маркази, “Амударё” МФЙ раиси ва фаоллари иштирок этди.\nХалқ вакили учрашувда шу кунгача ҳудуд муаммоларини ҳал қилиш бўйича амалга оширган ишлари, тегишли ташкилотларга юборган депутатлик сўровлари ҳамда уларнинг бажарилиши юзасидан ҳисобот берди.\nСайёр қабул давомида аҳоли томонидан мактабгача таълим муассасаси зарурлиги, ичимлик суви муаммоси, кўчаларни таъмирлаш, хусусан ички йўлларни тунги ёритувчи чироқлар билан таъминлаш, ишга жойлашиш бўйича муаммолар кўтарилди.\nЎрганилган муаммоларнинг кўпчилиги депутат ва мутасаддилар кўмагида жойида ҳал қилинди.\nЖумладан, Амударё маҳалласида яшовчи аёллар иш сўраб мурожаат қилишди. Улардан Насиба Рўзимова, Маҳбуба Қўчқарова ва Нигора Саидхасановалар шу ернинг ўзида депутат З.Каримова ва туман Бандликка кўмаклашиш маркази инспектори Д.Анязовлар томонидан туман Ободонлаштириш бўлимига жамоатчилик ишларига қўйилди.\n– Кўп йилдан бери бола парвариши сабаб уйда эдим. Иш сўраб борган ташкилотлар дипломим йўқлиги сабабли мени ишга олишмади. Бугун депутатимиздан миннатдорман. Мени ободонлаштириш бўлимига ишга жойлашишимга кўмаклашди. Ойлик маоши ҳам менга маъқул, - дейди фуқаро Маҳбуба Қўчқарова.\nШунингдек, маҳалладаги яна 5 нафар аёлларимиз уйларида чорвачилик қилиш истагини билдириб, “Хар бир оила тадбиркор” Давлат дастури асосида имтиёзли кредит олишда қийналаётганини айтиб қилган мурожаатлари ҳам депутат томонидан ижобий ҳал қилинди. Икки кун ичида депутат кўмагида ушбу аёлларнинг ҳужжатлари расмийлаштирилиб, “Агробанк” АТБ Ҳазорасп филиалига тақдим қилинди ва Насиба Рўзимова, Мухайё Рахимоваларг, Дилфуза Қурбонова, Рохила Айитбоеваларга чорва моллари олиб берилди.\nАмударё маҳалласида яшовчи фуқаро Рўзимова Насиба Фаровон ҳаёт кўчасидаги 206 та хонадонга ўтказилган электр энергия симларининг носозлиги туфайли маҳаллага янги трансформатор ва сим ёғочлар ўрнатиб, электр симларини янгилаш зарурлиги бўйича қилган мурожаатини депутат Зебинисо Каримова тегишли ташкилотларга депутатлик сўрови юбориш орқали амалий ёрдам беришини айтди. Қолган муаммоли масалалар ҳам шу куннинг ўзида мутасаддилар билан ҳамкорликда депутатлик назоратига олинди ва галдаги вазифалар белгилаб олинди.\nТаъкидлаш жоизки, халқ вакили Зебинисо Каримова депутатлик фаолиятини жорий йилнинг январ ойида маҳаллий кенгаш депутатлигига бўлиб ўтган қайта сайловда ўзининг ташаббускорлиги билан 1-Тошсоқа оқгуридан O‘zLiDeP депутатлигига сайланган.


25 октябр 2021, Тошкент вақти: 19:47\nНавбаҳор маҳалласи аҳлининг айтишича¸ Азамат Ëқубовнинг халққа маъқул режаси қайсидир гуруҳлар манфаатига мос келмагани учун¸ маҳалла фаолини жазолаш кампанияси бошланган.\n24 июл куни Азамат Ёқубов Паркент туман суди хукмига норозилик билдириб, апелляция аризаси ёзди.\nПаркент туман Жиноят ишлари бўйича суди ҳукмига кўра, Азамат Ёқубов Ўзбекистон Жиноят Кодексининг бир қатор моддаларида айбдор деб топилиб, жами 16 миллион сўмдан зиёд жаримага тортилди.\nАзамат Ёқубовга кўра, агар у апелляция тартибидаги шикоят аризасини ёзмаганида¸ унинг мол-мулки мусодара қилиниш хавфи остида қоларди.\n- Мен ҳозир апелляция шикояти ëзганман. 10 августда кўрилади¸ деган гап бор. Агар мен ҳозир апелляция қилмасам¸ булар ижрога ўтказади. Ижрочи кейин секин чақириб¸ мол-мулкни ҳисоблайди¸ бошқа қилади. У ëғи тезлашиб кетади. Менга Ўзбекистон республикаси Жиноят Кодексининг бир неча моддалари қўйилди. Бошида ҳам 189-модда¸ 167-модда¸ 209-модда қўйилган. Ҳеч бир ўзгаришсиз прокурор берган айбномасини судда ҳукмга қўшиб чиқариб юборди. Қисқаси¸ судянинг ўзи 320 баробар иш ҳақига нисбатан минимал иш ҳақини чиқариб берди.\nОзодлик: Демак¸ сиз қамоққа олинмайсиз ва сизни жарима йўли билан жазолашди. Шунақами?\n- Ҳа. 12 миллион 57 минг 600 сўм жарима жазоси қўлланилди. Кейин 4 миллион 83 минг 319 сўм бу давлатнинг даромадига ундириладиган бўлди.\nОзодлик: Сизга жами қанча жаримага тортишди?\n- Тахминан¸ 16 миллион бир юз қанчаям бўладида.\nОзодлик: Демак¸ Паркент туман судига кўра¸ сизни айбдор деб топишди. Биламизки¸ сиз ҳибсга олинган пайтда маҳалла аҳли сизни қўллаб пикет қилишган. Лекин барибир сиз айбдор¸ деб топилдингиз. Бунга маҳалланинг муносабати қанақа?\n- Мен маҳаллага ҳали айтганим йўқ. Лекин халқимиз барибир қизиқаяпти. “Азамат ака¸ энди нима бўлди? Нима қиласиз? Нима қиламиз? Ишимизни давом эттиришимиз керакку” деган нималарни бераяпти.\nОзодлик: Азамат ака¸ сиз билан апрел ойининг охирларида суҳбатлашганимизда¸ Навбаҳор маҳалласига газ олиб келиш ишини давом эттираяпман¸ деган эдингиз. Ҳозир бу иш нима бўлди?\n- Ҳозир менга туман ҳокими “Мен давлатдан пул олишга ҳаракат қиламан. Лекин Азамат ака сиз бўласизми менга хоҳлаган жойингиздан олиб келинг. Лекин менинг олдимга ëрдам сўраб келманг” деди. Менга ëзиб беришди Облгаздан. Энг самарали¸ келажаги бор¸ Паркентга кетган яхши линиядан уланишга менга рухсат берган. Мен ҳозир 10-15 та қоғоз йиғаман ҳозир. Экологиядан¸ пожардан¸ землямерлардан.\nОзодлик: Демак¸ сиз ишни давом эттираяпсиз.\n- Албатта. Мана уже ҳомийлар ҳам турибди. Ҳаммаси тайëр. Мен фақат бир нарсадан қўрқаяпман. Менга булар рухсат берган¸ лекин мен фақат Навбаҳорга олиб келадиган бўлсам¸ рози бўлади. Лекин Навбаҳорнинг ўзига олиб келадиган бўлсам¸ 800 миллион атрофида пул кетади. Тахминан бу 200 та хўжаликка 4 миллиондан айланади. Бунга ҳеч ким рози бўлмайди. Мен айтмоқчиманки¸ менга рухсат берса¸ атрофда дала-ҳовлилар борда бизларга яқин. Дала-ҳовлилар билан мен шартнома қилганман. 2009 йилда шартнома қилиб уларга суммани айтганман. Уларнинг ҳаммаси рози бўлган. Агар менга расман рухсат бериб “Азамат ака¸ шу ишни давом эттиринг” деса¸ мен шу ишни қиламан. Лекин мен ўйлайманки¸ Навбаҳорнинг ўзига олиб келгандан кейин у ëғига рухсат бермайди. Кейин мен охиригача синиб бўламан.\nОзодлик: Агар сизга расман рухсат беришса¸ сизнинг маҳаллани газлаштириш лойиҳангиз қачонга битади?\n- Агар ëзма равишда менга рухсат беришса¸ тахминан 15 кунда рўйхат битади. Сентябрнинг охирларига Навбаҳорга труба тортиб келиш мумкин. Менинг шунақа имкониятим бор.\nОзодлик: Сизнинг лойиҳангиз амалга ошадиган бўлса¸ бу йил қишда Навбаҳор маҳалласи газ билан таъминланиши мумкин бўлади.\n- Албатта. Худо хоҳласа¸ албатта¸ дейди Азамат Ëқубов.\nХалқдан ножўя тарзда пул йиғиб¸ унинг бир қисмини ўзлаштирганликда айбланган Азамат Ëқубов жорий йилнинг 10 март куни Паркент туман Ички ишлар бўлими томонидан ушланиб¸ ҳибсга олинган эди.\n11 март куни Паркент туман ҳокимияти олдида 200 га яқин одам йиғилиб¸ Азамат Ëқубовнинг озод этилиши талаб қилди.\nНавбаҳор маҳалласи аҳли Ëқубовнинг халқ учун қайғурадиган¸ бировнинг ҳақига хиëнат қилмайдиган одам эканини айтиб¸ унинг фитна нишони бўлганини таъкидлашди.\n13 март куни Азамат Ёқубов ҳибсдан озод қилинди. Бироқ унга нисбатан қўзғатилган жиноий иш ўз кучида қолди.\n16 июл куни Паркент туман жиноий ишлар суди Азамат Ёқубовни айбдор деб топиб, уни 16 миллион сўмдан зиёд жаримага тортди.\nЖорий йилнинг 10 август куни Ёқубов аризаси бўйича апелляция жараёни бошланиши кутилаяпти.


МИЛЛИЙ ЎЙИНЛАРНИ ШАҲАР МУҲИТИДА ҚЎЛЛАБ БЎЛАДИМИ?\nOldingi maqola “БАЗМИ ЖАМШИД” НИМА ДЕГАНИ?\nKeyingi maqola ҲАР ҚАНДАЙ БУЮК ШАХС ОРТИДА АЁЛ ТУРАДИ\nНаврўз байрамининг ўзига хос жиҳатларидан бири, бу – миллий ўйинларга кенг ўрин берилганидир. Қадимдан бутун Шарқ, шу жумладан, Ўрта Осиё халқлари орасида кенг тарқалган кураш, от ўйини, ёғоч ўйини, кўпкари, пойга, узоққа тош ирғитиш, чиллак зувиллатар, ошиқ соққа, бекинмачоқ, қулоқ чўзма, каптарбозлик, варрак, бўри-бўри, пошшо - вазир, қўчқор, хўроз, тухум уриштириш, дўппи отиш, ланка, ҳаккалама - дуккалама, ариқ қазиди, девор урди, сочпопук, келин-куёв, арқон тортиш, сигир соғди, жуфтми-тоқ, лой-лой, парсилдоқ, оқ теракми-кўк терак, кўчат экди, Ё рамазон, овуш, мол сўйди, тўптош, ким олади шугинани-ё, лайлак-лайлак, чўп ўйин, қўғирчоқ ўйин, эшак минди, халфана-халфана каби халқ ўйинларининг ҳар бири ахлоқ-одоб бобида, жисмоний чиниқиш, камолот соҳасида ибратли воситалардандир. Қишнинг аёзли, қор-ёмғирли кунларидан сўнг ҳавонинг исиб кетиши, кўм-кўк майсазорларда эркин ўйинлар, жисмоний тарбия ва спорт билан боғлиқ машқларга ташналик Наврўздаги болалар халқ ўйинларига хос хусусиятларни белгилайди. Улар нималардан иборат?\nБиринчидан, мазкур ўйинлар очиқ ҳавода, кенг майдонда ўтказилган. Иккинчидан, ўйинлар хатти-ҳаракатлар, куй-қўшиқлар билан бир вақтда, уйғунликда ўтган. Учинчидан, ҳар қачонгидек чаққонлик, эпчиллик, тезкорлик, зукколик, бардошлилик, кучлиликка эътибор қаратилган. Тўртинчидан эса, ўйинларда ҳайвонот дунёси ва ўсимликлар олами, табиат саховатига алоҳида аҳамият берилган.\nЎйинларни ташкил этиш жой билан боғлиқ. Масалан, уларнинг кўпчилигини шаҳар муҳитида қўллаб бўлмайди. Шу боис ҳар бир ҳудуд ўз имконияти, турмуш тарзи, шарт-шароитларидан келиб чиқиб, болалар ўйинларини ташкил қилишда ташаббускорлик кўрсатишлари керак бўлади. Айтайлик, қишлоқда Наврўз тантаналари бошланди. Сумалак учун тараддуд кўрилаётир. Жой танлаб, ўчоқ қазишу ўтин ёришдан бошлаб Наврўз тантаналари якунлангунча болалар ўйинлари, жисмоний қобилият машқлари, ақлий баҳслари ҳам ажойиб бир кўтаринки, байрамона тарзда давом этади.\nЎчоқ қазиш, ўтин тайёрлаш шартлари билан ёшларнинг эпчиллиги, куч- қуввати, зарб маҳорати синовдан ўта бошлайди. Ёки қозон атрофига ўралашаётган, бўш турган болага “Эшмат, Тошмат билан бир курашга туш-чи”, деб уларни бел олдириш орқали баҳс бошланиб кетади. Қулоқчўзма учун танга ташланади. Шу тарзда кураш-курашга, беллашув-беллашувга, ўйин-кулги - ҳурсандликка қўшилиб кетади. Қийқириқлар, ҳаяжонлар, олқишлар, дуолар, мадҳиялар…\nҲар бир ўйин ёки жисмоний баҳсда, албатта, инсон камолоти, соғлом ўсиши, бақувват бўлиши учун машқ, яна машқ лозимлиги уқтирилади.\nБир сўз билан айтганда, тўй-тантаналар, байрамларда асрлар давомида ўтказиб келинаётган халқ ўйинлари миллий қадриятларимизнинг ажралмас қисми сифатида миллий менталитетимизга ўзига хос жило, ранг-баранглик бериб туради.\nСаҳифа материаллари муаллифи Ўзбекистон Республикасида хизмат кўрсатган ёшлар мураббийси Абдиолим ЭРГАШЕВ.\nАбдиолим ЭРГАШЕВ, Ўзбекистон Республикасида хизмат кўрсатган ёшлар мураббийси


Бугун «Яхшилик ва тинчлик диёри» мавзусида болалар расмлари кўргазмасининг очилиш тадбири бўлиб ўтди. – Бош саҳифа\nБош саҳифа / Ахборот хизмати / Янгиликлар / Бугун «Яхшилик ва тинчлик диёри» мавзусида болалар расмлари кўргазмасининг очилиш тадбири бўлиб ўтди.\nБМТ Бош ассамблеяси томонидан 1981-йил Халқаро тинчлик куни таъсис этилган ва 2001-йил 7-сентябрдаги тегишли резолюциясига кўра 21-сентябрь Халқаро тинчлик куни сифатида ҳар йили нишонлана бошланган.\nЎзбекистонда ШҲТнинг Халқ дипломатияси маркази, Мактабгача таълим вазирлиги, Ўзбекистон Бадиий академияси, Жахон иқтисодиёти ва дипломатия университети ҳамда Ўзбекистондаги ЮНИСЕФ ваколатхонаси билан ҳамкорликда республикамиздаги болаларнинг санъат ва маданиятга бўлган қизиқишларини янада ошириш, иқтидорли ёшларни аниқлаш, уларни тасвирий санъатга, бадиий ижодга бўлган қизиқиш ва эътиборини мустаҳкамлаш мақсадида республикамиздаги мактабгача таълим ташкилотлари тарбияланувчилари ўртасида “Яхшилик ва тинчлик диёри” мавзусида болалар расмлари кўргазмасини ташкил этилди.\nМазкур кўргазма жорий йилнинг 21-30 сентябрь кунларида Ўзбекистон Республикаси давлат мустақиллигининг 30 йиллик байрами ва 21-сентябрь “Халқаро тинчлик куни”ни муносабати билан Ўзбекистон Бадиий академияси Икуо Хираяма халқаро маданият карвон саройида ўтказилди.\nКўзгазмада фарзандларимиз ўзларининг ижод намуналари билан юрт тинчлиги, Ватан равнақи ва халқ фаровонлиги ҳақидаги тушунчалари ва тасаввурларини расмларлар орқали ифодалашга ҳаракат қилганлар.\nТадбирда Ўзбекистонда ШҲТнинг Халқ дипломатияси маркази директори Қобилжон Собиров, Ўзбекистон Республикаси мактабгача таълим вазири –Агриппина Шин, ЮНИСЕФнинг Ўзбекистондаги ваколатхонаси раҳбари Мунир Мамедзаде, Ўзбекистон Бадиий академияси раиси ўринбосари-Фарход Тошмухамедов, Мактабгача таълим вазирлиги қошидаги жамоат кенгаши раиси, ШҲТ эксперти Эътибор Султоновалар сўзга чиқдилар.\nТадбир доирасида Жахон иқтисодиёти ва дипломатияси университети талабалари томонидан шеърий чиқишлар ва қизиқарли дастурлар намойиш этилди.\nКўргазма 2022 йилда Шанхай ҳамкорлик ташкилотининг Ўзбекистонда ўтказиладиган саммити олдидан ҳам экспозиция қилинади.\nМазкур тадбир тасвирий ва амалий санъат соҳаси ижодий йўналишида мактабгача таълим ташкилотларидан кейинги таълимни ташкил этишда ва самарадорлигини янада оширишга ҳизмат қилади.\nКўргазма 30 сентябргача давом этади


Қадринг баланд бўлсин, она тилим! | "Адолат" СДП\nҲар бир юртнинг ўз давлат тили бўлгани каби бизнинг ўзбек тилимиз хам миллий она тилимиз хисобланади. Ўз тилига содиқ баркамол юрт фарзандлари сўзлашув жараёнида тилнинг бузилмай хатосиз талаффуз қилиниши ва ёзилиши тилга бўлган хурматнинг юқорилигидан дарак беради. Она тилимизнинг софлиги, қадрини юксалтириш миллийлигимизни қадрлаш билан баробар. Чунки, бу тил асрлар силсиласидан бизгача етиб келди ва бугун биз ўзимизни бахтли инсон санашимиз лозимки, боболаримиз орзулари рўёбида биз яшаяпмиз. Тилимизнинг бой тарихига назар ташлайдиган бўлсак, Қутадғубилик ва Билгахоқонларга бориб тақалади. Демакки, буюк аждодлардан бизгача етиб келган ўзбек тилини биздан кейинги авлодларга ҳам хатоларсиз етказиш ҳар биримизнинг бурчимиз.\nТарихий сана - 1989 йил 21 октябрь соф тилимизни бизга эркинлик асосида қайтарди бу санани байрам қилишга тўла ҳақлимиз. Бу борада барча ташкилотларда ушбу сана муносабати билан тилимизга эҳтиром кўрсатилади. Жумладан, Ўзбекистон “Адолат” СДП вилоят Кенгаши ташаббуси билан Бухоро давлат унверситетида “Қадринг баланд бўлсин, она тилим” шиори остида давра суҳбати ташкил этилди. Унда адабиётшунос олимлар, Ёзувчилар уюшмаси аъзолари ва унверситет талабалари фаол иштирок этдилар.\nМиллат тафаккурининг бебаҳо ҳазинаси саналган тил улкан бойлигимиз сифатида ижтимоий ҳаётда муҳим аҳамият касб этади. Унга битилган таърифу - таснифлар барчамизни онгу шууримизни янада бойитишга хизмат қилиб келмоқда.\nТадбирда таъкидланганидек, буюк қадриятларга бешик бўлган она тилимизни жаҳон минбарида янграшини бошлаб берган Юртбошимиз барча ёшлар қалбида “Мен ҳам ўз тилимни жаҳон майдонида таратаман” деган хулосага олиб келгани аниқ. Муҳтарам юртбошимиз БМТ бош ассамблеясида ўзбек тилида онлайн нутқ сўзлар эканлар, бу ҳам ўзлигимизни яна бир карра жаҳонга танитишнинг ёрқин исботи бўлди.\nЎзбекистон “Адолат” СДП Бухоро


Ўтган мавсум кашфиёти Асадбек Собиржонов бу йил ким кашфиёт бўлиши мумкинлиги ҳақида гапирди / CHAMPIONAT.asia\nЎтган мавсум кашфиёти Асадбек Собиржонов бу йил ким кашфиёт бўлиши мумкинлиги ҳақида гапирди\n12 май 10:28\nТеглар : БухороАсадбек Собиржонов Пахтакор\nҲуқуқий жиҳатдан “Пахтакор”га тегишли бўлган ёш ва иқтидорли футболчи Асадбек Собиржонов аввалги мавсумни ижара асосида “Бухоро”да ўтказганидан хабарингиз бор.\nЎзининг иқтидорини ва маҳоратини намоён қилган ярим ҳимоячи 2020 йил бошида “Пахтакор”га қайтиб, янги мавсумга жамоа билан бирга тайёргарлик кўрди. Асосий таркиб учун курашаётган ўйинчи бу борада фикрлари билан ўртоқлашди.\n“2019 йилда ижара шартномаси асосида “Бухоро”да ўйнаб қайтдим. У ерда яхши ва мазмунли мавсумни ўтказдим дея оламан. Олимпия терма жамоасига чақирилдим, мухлислар эътиборига тушдим. Натижада “Пахтакор”га қайтдим. Бу йил ҳам ижарада тўп тепмоқчи эдим. Лекин, мураббийлар жамоада қолишимни ва менга имконият беришларини айтишди. Клубда рақобат кучли. Рақобат бор жойда ўсиш бўлади.\nБухорода икки нафар мураббий билан ишлашга улгурдим. Биринчи даврада Бахтиёр ака Ашурматов жамоани шакллантиришга ҳаракат қилдилар. Менимча, қўл остиларида ёмон таркиб жамланмаганди. Омадми ёки тажрибами бизга етишмади деб ўйлайман. Кўп ўйинларда кичик ҳисобда енгилдик. Муҳсин Муҳаммадиев легионерлар ҳисобига жамоани кучайтирди. Ушбу мураббий жамоани Суперлигада олиб қолишни уддасидан чиқди. Бу икки мутахассисдан кўп нарса ўргандим. Умуман олганда катта футболга айнан шу ерда қадам қўйдим. Ижарада ўйнаш фақат менинг фойдамга ишлади дейишим мумкин. Бир йил ичида анча ўсишга эришдим.\nЯнги мавсумга “Пахтакор” билан юқори даражада ҳозирлик кўрдик. Абу-Даби шаҳрида икки ҳафта давомида йиғинни олиб бордик. Бу жамоада ажойиб мураббийлар штаби йиғилган. Машғулотлар жараёни умуман бошқача. Шота Арвеладзе футболчилардан максимал даражада ишлашни талаб қилади.\nКарантинда ҳамма қатори оилам даврасидаман. Зериккан пайтларимда турли жанрдаги кинолар кўряпман, китоб мутолааси билан банд бўлмоқдаман. Мураббийлар билан деярли ҳар куни алоқадамиз. Машғулотлар барчаси дастурга амал қилинган ҳолда онлайн тарзда олиб борилмоқда. Ҳаммаси яна ўз изига тушишига оз қолди. Фақат, яна озгина сабр қилсак бўлгани.\nФикримча, ушбу мавсумда АГМК клуби шарафини ҳимоя қилаётган Ҳожимат Эркинов кашфиёт бўлиши мумкин”,- дейди Собиржонов.\nБиласизми? "Пахтакор" Франция клубини 5:0 ҳисобида мағлуб этган 9\n“Пахтакор” афсонаси Станислав Стадникни хотирлаб 2\n12 май 11:34:01\nУ собиқ устози ҳақида гапирди.\nБеларуснинг "Энергетик-БГУ" клуби ҳужумчиси Жасур Яхшибоев маҳаллий ОАВга интервью берди. У ушбу суҳбат давомида Арвеладзе билан келишмовчилик боис "Пахтакор"га қайтмоқчи эмаслигини таъкидлади.\n"Европага кетишни истайман. Қолаверса, "Пахтакор" бош мураббийи Шота Арвеладзе билан ўртамизда тушунмовчилик бор. У мени захирага олганда, у билан саломлашмаганман. Барчаси шундан бошланган. Шундан сўнг захира ўриндиғида қола бошладим. Майдонга тушсам ҳам сўнгги 10-15 дақиқага тушдим. Бу вақт оралиғида нимага улгуриш мумкин? Шу тариқа, тўпни ҳис қилишни, ўйин темпини, спорт формамни йўқотдим. Тўпни қабул қилиб олганимда, уни нима қилиш керак эканлигини эслай олмадим. Яхши ўйнай бошласам ҳам келгуси учрашувда захирада қолавердим. Бу катта тушкунликка олиб келади.\nҲозир "Энергетик-БГУ"да барчаси бошқача. Мураббийлар менга ишонч билдирмоқда. Ўзимни жамоага керакли ва фойдали, деб ҳис қила бошладим. Уларнинг ишончини оқлашга ҳаракат қиляпман", - деди Яхшибоев.\nМаълумот учун, ҳамюртимиз Беларусь чемпионатида 8 баҳсда майдонга тушди ва 6 та гол киритиб, 1 та голли узатмани амалга оширди\n12 май 11:34:46\nJasuram ketkanidan juddayam xursand qarasa umri zaxirada utyapti shundoq talantlik bola\n12 май 12:19:01\nANA XAQIQY PAXTAKOR XOZIRGILA XAKAMLANI ERKATOYI VUXAXAXAXAXA\n12 май 14:58:41\nУ собиқ устози ҳақида гапирди. Беларуснинг "Энергетик-БГУ" клуби ҳужумчиси Жасур Яхшибоев маҳаллий ОАВга интервью берди. У ушбу суҳбат давомида Арвеладзе билан келишмовчилик боис "Пахтакор"га қайтмоқчи эмаслигини таъкидлади. "Европага кетишни истайман. Қолаверса, "Пахтакор" бош мураббийи Шота Арвеладзе билан ўртамизда тушунмовчилик бор. У мени захирага олганда, у билан саломлашмаганман. Барчаси шундан бошланган. Шундан сўнг захира ўриндиғида қола бошладим. Майдонга тушсам ҳам сўнгги 10-15 дақиқага тушдим. Бу вақт оралиғида нимага улгуриш мумкин? Шу тариқа, тўпни ҳис қилишни, ўйин темпини, спорт формамни йўқотдим. Тўпни қабул қилиб олганимда, уни нима қилиш керак эканлигини эслай олмадим. Яхши ўйнай бошласам ҳам келгуси учрашувда захирада қолавердим. Бу катта тушкунликка олиб келади. Ҳозир "Энергетик-БГУ"да барчаси бошқача. Мураббийлар менга ишонч билдирмоқда. Ўзимни жамоага керакли ва фойдали, деб ҳис қила бошладим. Уларнинг ишончини оқлашга ҳаракат қиляпман", - деди Яхшибоев. Маълумот учун, ҳамюртимиз Беларусь чемпионатида 8 баҳсда майдонга тушди ва 6 та гол киритиб, 1 та голли узатмани амалга оширди\nкибирли бола узидан юлдуз ясавоган керакли вазяатда пас бермиди коти огир\n12 май 12:16:52\nXOZIRGISI NIMA BULGAN BILMADIMU MANAVI DUNYONI TITRATKAN PAXTAKOR XOZIRGISINI SHERLA DISLA ULAR SHER EMAS YALQOV DANGASA UZIDAN NIMALATDIR YASAGAN CHALA YULDUZCHALA MANA XAQIQIY PAXTAKOR UQIVOLLARING YIGLOQLAR\nБу тарихий мавсум бўлган.\n1968 йил "Пахтакор"нинг Европа Кубок эгалари Кубогида иштирок этишига бир қадамгина етмай қолган.\nЕвгений Елисеев қўл остида ўйнаган "шерлар" кубок баҳсларини жуда яхши ўтказган. Дастлабки босқичда Батумида "Динамо" билан тўқнаш келган "Пахтакор" мезбонларни 2:0 ҳисобида доғда қолдирди. Геннадий Красницкийнинг икки голи ғалабани таъминлайди. Нимчорак финални "Пахтакор" Тошкентда ўтказди. "Сокол" дарвозаси олдида бутун ўйин ҳужум уюштириб, Жиленконинг ягона голи эвазига ғалаба қозонилди.\nОлдинда эса "Заря"га қарши сафардаги чорак финал беллашуви кутарди. Муросасиз кечган ўйинда мезбонлардан Пинчукнинг голига "Пахтакор"дан Биродар Абдураимов ва Тўлаган Исоқов жавоб беради. Ярим финал мухлислар билан тўлган "Пахтакор" стадионида бўлиб ўтган. Донецкнинг "Шахтёр" жамоаси билан тўқнашувда ажойиб футбол кўрсатган тошкентликлар Биродар Абдураимовнинг дубли ва Баҳодир Иброҳимовнинг голи ёрдамида кучли рақиб устидан 3:1 ҳисобида зафар қучган. Финал 8 ноябрь куни Москвадаги Ленин номли стадионда Москванинг "Торпедо" клубига қарши бўлиб ўтган. Кескин кечган беллашув тақдирини биргина гол ҳал қилган. Афсонавий Стрельцовнинг узатмасидан сўнг Савченко тўпни дарвозага йўллаб, москваликларга ютуқ келтиради. Шу тариқа "Пахтакор" финалда имкониятни бой беради.\n"Динамо" Батуми - "Пахтакор" 0:2\nГоллар: Красницкий 2та.\n"Пахтакор" - "Сокол" 1:0\nГол: Жиленко 73.\n"Заря" - "Пахтакор" 1:2\nГоллар: Пинчук - Абдураимов, Исоқов.\n"Пахтакор" - "Шахтёр" Донецк 3:1\nГоллар: Абдураимов 2та, Иброҳимов - Губич.\n"Торпедо" Москва - "Пахтакор" 1:0\nГол: Савченко 52.\n"Пахтакор": Любарцев, Доценко, Штерн, Науменко, Иноятов, Раҳматуллаев, Варюхин, Бектошев (Исоқов, 74), Абдураимов, Красницкий, Иброҳимов\n12 май 14:30:26\n12 май 12:06:09\nXaxaxaxa shotani ugillari bor shekilli minus bosip chiqipti mangaku puxxoy minusmi plusmi xalq biladi\n12 май 15:19:44\nҚизимаган пахта ёғ ҳам бир иккита юзерларчали медага тегмийди.\n12 май 16:35:19\nСАМЫЙ АВТОРИТЕТНЫЙ САМЫЙ ВЕСАВОЙ САМЫЙ ТИТУЛОВОНЫЙ ПАХТАКОР ТАШКЕНТ 12-ЧЕМПИОН 12-КУБОК ВА ТРЕБЛ НАВБАТ ЛИГА АЗИЯГА БОС ПАХТАКОР


Журналист Ботирбековнинг ўғли отиб кетилган жой олдидаги дўкон эшиги (сурат Амалгелди Батирбеков томонидан тақдим этилган)\nЖорий йилнинг 4 январга ўтар кечаси Қозоғистоннинг Туркистон вилояти Сариоғоч қишлоғида “Сариагаш инфо” газетаси муҳаррири Амангелди Ботирбековнинг уйи ёнида номаълум кимсалар унинг ўғли Динмуҳаммадни отиб, яралади.\nБотирбеков мазкур ҳужумни ўзининг журналистлик фаолияти билан боғламоқда. Полиция воқеа юзасидан изоҳ берганича йўқ.\nАмангелди Ботирбеков Озодликнинг қозоқ хизматига 3 январь куни соат 23 га яқин бегона одамлар эшигини тақиллатишгани, улар оқ ниқобда бўлгани ва бирининг қўли дока билан боғланганини маълум қилган.\nЭшикни журналистнинг қизи очган, келганлар ундан отасини чақиришни сўрашган. Ботирбеков кўчага чиққанида уй ёнидаги дўкон тарафдан ўғлининг қичқириғини эшитган.\n“Кўчага чиққаним заҳоти ўқ товушини эшитдим. Ўғлимни елкасидан жароҳатлашибди”, деган Ботирбеков.\nДинмуҳаммад Ботирбеков Сариоғоч тумани шифохонасининг жонлантириш бўлимига ётқизилган. Ташхисга кўра, унинг кўкрак қафаси, иккала қўлининг юқори қисми питра ўқдан яраланиб, пайларига шикаст етган.\nОтаси айтишича, ноябрь ойида у тез орада газетасида “Туркистон вилоят кенгаши депутати, Чимкент шаҳри прокурори ва аксилкоррупция агентлиги раисининг ўринбосарини нима бир-бири билан боғлайди?” деган мавзуда суриштирув эълон қилиниши ҳақида ижтимоий тармоқда маълум қилган.\nШундан сўнг ёнига “ҳар хил одамлар” келиб, мақолани чиқармасликни илтимос қилишган. Журналист “ҳеч бир таклифни қабул қилмаган” ва мақола барибир чоп этилишини айтган.\nСариоғоч полицияси Озодликка воқеа юзасидан “Одам ўлдиришга қасд қилиш” моддаси бўйича жиноят иши очилиб, махсус гуруҳ тузилганини билдирган.\n2021 йилда Туркистон вилояти судининг уч судьяси Ботирбековни туҳматда айблаб, даъво иши қўзғатишган эди. Мазкур иш бўйича суриштирув ҳамон давом этмоқда.\n2020 йилда ҳам Ботирбеков бир неча бор “туҳмат” ва “ҳақорат қилиш”да айбланиб, судга тортилган, бироқ пировардида маҳкама уни оқлаган.\n2019 йилда эса Туркистон вилоятининг Келес тумани халқ таълими бошқармаси бошлиғи Бахтиёр Абдиев “ҳақорат қилгани учун” Ботирбековни судга берган. Сариоғоч тумани суди журналистни икки йилу уч ойлик қамоқ жазосига ҳукм қилган, аммо вилоят суди ҳукмни бекор қилиб, Ботирбековни оқлаш ҳақида ҳукм чиқарган.


Содиқ Сафоевнинг таъкидича, Марказий Осиё республикалари ўртасида аввалги даврга хос «аллақандай адоват» ва «ҳатто хусумат» ҳозир йўқ – минтақада ўзаро ишонч муҳити шаклланган. Масалан, 5 йил олдин сув масаласи ечиб бўлмас муаммо бўлиб кўринган бўлса, ҳозир қўшни давлатлар қўшма лойиҳалар билан бу муаммони ечишга тайёрлигини кўрсатяпти.\nОлий Мажлис Сенати раисининг биринчи ўринбосари Содиқ Сафоев парламентнинг мамлакат ички ва ташқи сиёсатига оид масалаларни ҳал қилишдаги ваколатларини кенгайтириш мавзусида журналистларга интервью берди.\n– Бундан 15 йил олдин, яъни 2005 йилда чоп этилган «Марказий Осиёдаги геосиёсат» китобингизда Марказий Осиёдаги сиёсий жараёнлар, иқтисодий муносабатлар, чел эл инвестицияларини жалб этиш, мамлакатда хорижий бизнес учун қулай шароитларни яратиш борасида фикр юритгансиз ва Марказий Осиё давлатлари, хусусан Ўзбекистон олдида ана шу мушкул муаммони ҳал этиш вазифаси турганини таъкидлагансиз.\nОрадан 15 йил ўтди. Бугун Ўзбекистонда бу борада яратилган имкониятларни ўша давр билан таққослаб, неча фоизга баҳолайсиз? Янги парламент, янги Ўзбекистон бу борада яна қайси соҳаларда иш олиб бориши керак, деб ҳисоблайсиз?\n– Авваламбор, бу китобни эслаганингиз мен учун катта шараф. Саволингизда бир неча савол мужассам. Мен уларга бирма-бир жавоб беришга ҳаракат қиламан.\nМарказий Осиёда турган фундаментал масалалар, муаммолар ўзгаргани йўқ.\nУларнинг энг асосийси шундан иборатки, Марказий Осиё тарихан ягона иқтисодий, кўп нуқтайи назардан маданий ҳудуд бўлиб келган. У тарихан бирга бўлган. Фақатгина тарих тақозоси билан ўз вақтида улар алоҳида мамлакатларга бўлиниб кетди. Лекин уларнинг бир-бири билан узвий боғлиқлигини ҳеч ким инкор қилолмайди.\nТушунамизки, бу минтақа давлатлари олдида турган мақсадларга фақат биргаликда эришиши мумкин, фақат муштарак ҳаракатлар орқали уларни қийнаётган муаммоларни ҳал этиши мумкин.\nМасалан, экологик муаммо ёки сув танқислиги муаммоси. Ёки, бизнинг анклав эканимиз, денгизга чиқиш имкониятимиз чеклангани. Буларни ҳеч бир мамлакат алоҳида ҳал этолмайди, уларни фақат биргаликда ҳал этишимиз мумкин.\nЁки афзалликларимиз ҳақида гапирадиган бўлсак, бизда энергетик захиралар кўп. Ҳеч бир давлат ўз захираларини дунё бозорига бошқа давлатнинг устидан сакраб олиб кетолмайди. Инфратузилмани биргаликда ривожлантиришимиз керак.\nСафоев сўнгги уч йилда Марказий Осиёдаги геосиёсий ва геоиқтисодий вазият батамом ўзгарганини таъкидлади.\n– Илгариги даврга хос бир-бирига нисбатан қандайдир адоват, ишончсизлик, ҳаттоки бир-бирига бўлган хусумат йўқ бўлиб, бугун ўзаро ишонч, муаммоларни биргаликда ҳал қилиш, компромиссга тайёрликни биз бугун қайд этмоқдамиз.\nТан олайлик, бу фақат бизнинг фикр эмас, бу халқаро ҳамжамият тан олган фикр. Бу биринчи навбатда президентимиз ҳурматли Шавкат Миромонович Мирзиёевнинг янгиланган Ўзбекистон ташқи сиёсати билан боғлиқ. Буни ҳеч ким инкор этолмайди. Мамлакатимиз очиқликни эълон қилди, кўп ташаббусларни илгари сурди ва улар қўллаб-қувватлагани натижасида бугун кўриб турибмизки, Марказий Осиёнинг олдида турган кўп хавф-хатарлар четлатилди.\nСув масаласи. Илгари, 5 йил олдин бу бизга худди ечими йўқ муаммо бўлиб кўринаётган эди. Бугун кўряпмизки, мамлакатлар ҳаттоки қўшма лойиҳаларни амалга ошириб, бу муаммони ечишга тайёрлигини кўрсатмоқда.\nСенаторнинг таъкидича, ташқи сиёсат бевосита инсон ҳуқуқлари, манфаатлари билан боғлиқ.\n– Эсимизда бор, 3-4 йил олдин кунига бир неча 10, 20, 30 одам яқин қариндошларини кўриш учун Ўзбекистоннинг қўшни давлатлар билан чегарасидан ўтиш имкониятига эга эди. Агар уларда у ерда кимдир вафот этгани ёки оғир аҳволда экани ҳақидаги телеграмма бўлсагина. Бугун кунига юз мингдан ортиқ ватандошларимиз бемалол, тўсиқсиз қўшни давлатлар билан чегарани кечиб ўтиб, у ерга нафақат қариндошлари билан учрашиш, балки бошқа мақсадларда ҳам бориб келишлари мумкин.\nШунинг эвазига қўшни давлатлар билан бўлган савдо хажми сўнгги йиллар мобайнида айримлари билан 70 фоиз, айримлари билан икки баравар ортиб бормоқда. Янги транспорт йўлаклари очилди.\nАфғонистонни айтинглар. Кўп йиллар биз уни худди кўрмагандек ишлардик. Бир неча йил олдин Афғонистон билан савдо-сотиғимиз деярли бўлмаган, десак ҳам бўлади. Бугун бу 1 миллиард долларга яқинлашмоқда.\nЎзбекистон Афғонистон билан бир неча масалаларда, шу жумладан, бизга энг яқин, мақбул бўлган трансафғон транспорт йўлагини барпо этиб, у орқали бутун Марказий Осиёга биз учун энг яқин денгиз портларига чиқиш имконини берувчи лойиҳаларни илгари сурмоқда. Бу борада Марказий Осиёдаги бугунги вазият ижобий нуқтайи назардан ўзгарди, лекин шу билан бирга, ҳали қилинадиган ишлар кўп.\nЎзбекистон – Марказий Осиёдаги барча давлатлар билан чегарадош бўлган ягона давлат. Бошқа ундай давлат йўқ. Шунинг учун Ўзбекистоннинг мавқейи ўзгача. Ўзбекистондаги вазият нафақат мамлакатимиз учун, балки бутун минтақа учун катта таъсир кўрсатади. Бу ҳам халқаро даражада тан олинган бир омил.\nБу борада Ўзбекистонда сўнгги йилларда бўлаётган, шу жумладан инвестицион иқлимни яхшилаш бўйича ўзгаришлар фақатгина Ўзбекистон учун эмас, балки Марказий Осиё учун муҳим аҳамиятга эга.


Санжар Турсунов: "АГМКдаги барча жамоа тарихида янги саҳифа очиш истагида" / CHAMPIONAT.asia\n18:58Футзал жамоаларига очиқ ҳавода машғулот ўтказишга рухсат берилди 0 18:47АПЛда ҳам 5та ўзгариш қилишга рухсат берилди 0 18:2313 июнь куни жонли эфирда Ўзбекистон кубоги саралаш босқичига қуръа ташланади 1 18:11Рауль "Шальке"ни бошқариши мумкин 0 17:55Карикатура: Месси ёзда "Барселона"дан кетмайдиган бўлди 2 17:302006 йилнинг энг яхши тўпурарлари билан танишинг 1 17:10Расман: Про лига формати ўзгаради, олтин очколар бўлмайди, жамоалар Ўзбекистон кубоги йўлида рақобатлашади 0 16:57Роналду ва Месси коронавирус пандемияси пайтида қанча пул ишлаб олишгани маълум бўлди 5 16:33Сёминнинг истеъфосидан сўнг "Локо"нинг ижтимоий тармоқдаги саҳифалари обуначилари камайди 0 16:15Вилли Саньол Эрон терма жамоасини бошқариши мумкинми? 3 16:10Месси "Мальорка"га қарши ўйинни ўтказиб юборадими? 3 15:51Тачмурод Агамуродов — "Қизилқум" бош мураббийи 26 15:40Футболдаги қизиқарли фактлар. Қандай қилиб сариқ ва қизил карточкалар пайдо бўлган? 1 15:17"Севилья" "Барселона"да ўйнаётган собиқ футболчисини ортга қайтаришга уриниб кўради 0 14:58U-19 Осиё чемпионати туфайли Суперлиганинг 4та учрашуви жойи ўзгаради 8\nСанжар Турсунов: "АГМКдаги барча жамоа тарихида янги саҳифа очиш истагида"\nТеглар : Санжар ТурсуновАГМК\nАГМК жамоасининг янги аъзосига айланган ва жорий йил олмалиқликларнинг илк трансферига айланган тажрибали футболчи Санжар Турсунов клуб матбуот хизматига интервью берди.\nҚуйида АГМК жамоасининг янги футболчиси Санжар Турсуновнинг қатор мавзулар бўйича ўз фикрларини эътиборингизга ҳавола қиламиз.\nДастлаб Санжар Турсунов АГМКга ўтишга энг асосий омил сифатида нима ёки ким роль ўйнагани ҳақида сўзлади:\n- Биринчи навбатда Миржалол Қўшоқовичнинг таклифи мени бу жамоага ўтишим учун асосий факторга айланди. Сабаби, мен аввал ҳам терма жамоада ушбу тажрибали мутахассис билан бирга ишлаганман. Футболчи учун мураббийнинг унга бўлган ишончи ва қизиқиши муҳим. Шунингдек, янги мавсумда АГМК олдига юқори вазифалар қўйилаётгани ҳам мени бу жамоани танлашимни енгиллаштирди. Ҳар бир футболчи юқори вазифалар қўйиладиган жамоада тўп тепгиси келади.\nОлмалиқлик мухлислар аввалги, Ўзбекистон МТЖ сафидаги ёрқин ўйинлари билан танилган ва Ўзбекистонда йил футболчисига айланган оптимал формадаги Санжар Турсуновни кўришлари мумкинми, деган саволга футболчи қуйидаги жавобни берди:\n- Мен олмалиқлик мухлисларга нимага қодир бўлсам, буни бор кучимни сарфлаган ҳолда кўрсатишга ваъда бераман. Шуни айтмоқчиманки, нафақат ўзим, балки бутун жамоа янги мавсумда ажойиб ўйинлари билан мухлислар олқиши ва эътирофига сазовор бўлиш учун қаттиқ меҳнат қиламиз. Шу ўринда мухлисларга нафақат яхши ва ғалабали онларда, балки футболда руй бериши мумкин бўлган ҳар қандай ҳолатда ҳам жамоага далда бўлиб, бизни ёлғизлатиб қўймасликларини сўрардим. Ишқибозлар олқиши бизга илҳом беради ва доим олға боришга ундайди. Шу боисдан ҳам уларнинг қўллаб-қувватлови зарур. Ўйлайманки, Худо хоҳласа янги мавсумда АГМК ўзининг ўйинлари ва натижалари билан мухлисларни хурсанд қилади. Бунга эса барчамиз биргаликда эриша оламиз.\nЯнги жамоада Санжар Турсуновни ҳайрон қолдирган жиҳат учрадими ва АГМКнинг қолган клублар билан таққослаганда айнан нималарда фарқ сезилди, деган саволга футболчи қуйидагича жавоб қайтарди:\n- Мени ҳайратлантирадиган жиҳат бўлгани йўқ, шукур. Футболда кўп йиллардан буён турли жамоаларда тўп тепдим. Муҳими, янги жамоада мослашиш жараёнимда муаммо юзага келгани йўқ. Бир тарафдан шуниси яхшики, АГМКда дўстларимдан Акмал Шораҳмедов ҳамда қолган кўплаб футболчилар билан аввалдан таниш эдим. Ўзбекистонни яхши тарафи, тил бўйича ҳам футболчилар ўртасида тўсиқ йўқ. Асосан хорижда тўп тепганим ва у ерда турли мамлакатлардан вакиллар бўлиши сабабли, олдин янги жамоа муҳитига кўникишда қийинчиликлар учраб турарди. Бу ерда ҳаммаси силлиқ кечмоқда. АГМКни фақат "Бунёдкор" билан солиштириб, ўшанда янги жамоам ҳақида эшитганларим билан таққослашим мумкин. Илк кунларда сезганим ва кўрганим: тартиб ва машғулот жараёни юқори даражада. Бу ерга келмасимдан аввалроқ эшитганларим ва кўрганимдан кейинги хулоса: фақат яхши. АГМК қолган клубларимга нисбатан фақат яхши тарафга фарқ қилади, шуниси билан ажралиб турибди. Бу ерга келиб янги жамоага мослашиш борасида ҳеч қандай муаммо бўлгани йўқ. Ўзимни жамоани ичида анчадан буён юргандек ҳис қиляпман. Тўғри, ҳар бир бошқа жамоада қандайдир янгиликлар бўлади. Лекин муҳит зўр, бу тарафлама ўзимни жуда эркин ҳис қиляпман.\nАГМК ўз тарихида миллий чемпионатда совриндор бўлмагани ва Турсунов жамоанинг янги саҳифасини яратишда иштирок этиш имконияти футболчиларга қанчалик мотивация бериши ҳақида:\n- Футболчилар доим ўз даражасини кўрсатиб, юқори, максимал вазифаларни бажариш учун ҳаракат қилиши лозим. Бу ерга келиб англаганим шу бўлдики, раҳбарият, мураббийлар штаби, футболчилардан тортиб жамоа учун меҳнат қилаётган барча персоналларгача АГМК тарихида янги саҳифа очиш мақсадини кўрдим. АГМК жамоаси тарихига кириш ҳамда юқори натижаларни кўрсатиш истаги ҳар бир футболчига мотивация беради.\nСанжар Турсунов АГМКда қайси рақамни танлаши ҳақида:\n- Мен ёқтирган рақамларнинг барчаси банд экан. Бу ерга келиб, мен бу рақамда ўймоқчиман, буни менга бер дейиш нотўғри бўлади. Шу боис бўш турган 77-рақамни олишни мўлжалламоқдаман.\nТурсунов АГМКдаги ўйинлари орқали яна Ўзбекистон миллий терма жамоаси эшикларини очишни мўлжаллаётганини ҳамда ватан жамоаси шарафини ҳимоя қилиш учун доим тайёр бўлишини таъкидлади:\n- Футболчиларнинг азалий орзулари қаторида доим терма жамоа либосида ўйнаш туради. Айни пайтда бор консентрацияни ва фокусни АГМКга қаратиб, янги мавсумда жамоамиз билан яхши натижаларга эришсак, мен ҳам ёрқин ўйин намойиш этсам, бу орқали албатта МТЖга яна қайта эшик очиш мумкин. Агарда терма жамоадан таклиф бўлса, унда мен доим тайёрман. Ватан жамоаси шарафини ҳимоя қилиш катта шараф.\nСанжар Турсунов шахсий ва жамоавий кўрсаткич бўйича янги мавсумдаги минимал ва максимал вазифалар ҳақидаги саволга жавоб қайтарди:\n- Мен учун ва ўйлайманки, жамоа учун ҳам ОЧЛ йўлланмасини қўлга киритиш вазифасини бажарсак, унда кўнгил хотиржам бўлади. Мен учун минимал вазифа ҳамда мақсад - жамоага яхши натижалар қайд этиш учун максимал ёрдам бериш. Мени шахсий кўрсаткичлар у қадар қизиқтирмайди. Мен тўпурарлик борасида талашмайман, муҳими жамоавий натижа. Кўплаб ассистларни амалга ошириб, жамоадошларимнинг гол уришига ёрдам бериш учун максимал ҳаракат қиламан.\nМанба\t: АГМК матбуот хизмати\nU-19 Осиё чемпионати туфайли Суперлиганинг 4та учрашуви жойи ўзгаради 8\nМиржалол Қосимов: «Асосий эътиборни жамоанинг умумий ҳолатини тезроқ оптималлаштиришга қаратамиз» 3\nАГМК жамоаси катта танаффусдан кейин машғулот ўтказди 2\nАГМК 77 кунлик таътилдан қайтмоқда: бугундан машғулотлар тикланади 4\nК-Лига 1. 4-тур натижалари, мусобақа жадвали ва тўпурарлар рўйхати 1\nЖанубий Корея чемпионати. "Пусан И'Парк" - "Сувон" 0:0 0\nК-лига. Ашурматов ва Турсунов жамоалари дуранг ўйнашди 1\nНима учун Наманган?


Газета Норма маслахатчи / 2014 год / № 37 / Суд иши\nМЧЖ (Ижарага берувчи) ва АЖ (Ижарачи) 2014 йил январида умумий суммаси 100 млн сўм бўлган, эгарли шатакчи ва тиркама-трайлерни бошқариш ва ундан техник фойдаланиш (экипажи билан бирга) бўйича хизматларни тақдим этадиган ижара шартномасини тузишди. Шартнома шартларига кўра Ижарага берувчи 10 ой мобайнида экипажи билан иккита транспорт воситасини ижарага бериш, Ижарачи эса ижара ҳақини тўлаш ва кўрсатилган воситаларни шартноманинг амал қилиш муддати тугаганидан кейин қайтариб бериш мажбуриятини олади. Ижарачи тақдим этилаётган хизматларга ўз вақтида ҳақ тўламаганлиги сабабли МЧЖ 2014 йил июнда хўжалик судига 20 млн сўм (асосий қарз), 2 млн сўм (ўз вақтида ҳақ тўламаганлик учун пеня), 110 минг сўм (давлат божи1) ва 7 200 сўм (почта харажатлари) миқдорида қарз суммасини ундириш тўғрисида даъво билан мурожаат қилди.\nСудда ишни кўриш давомида жавобгар (Ижарачи) илгари тузилган экипажи билан бирга транспорт воситаларини ижарага бериш шартномасини ҳақиқий эмас деб топиш тўғрисида қарши даъво тақдим этди.\nБиринчи инстанция хўжалик судининг ҳал қилув қарори билан жавобгарнинг қарши даъвоси қондирилди ҳамда эгарли шатакчи ва тиркама-трайлерни бошқариш ва улардан техник фойдаланиш бўйича хизматлар тақдим этиладиган ижара шартномаси ҳақиқий эмас деб топилди.\nБиринчи инстанция судининг ҳал қилув қарорига қўшилмаган даъвогар (МЧЖ) апелляция шикоятини берди. Ўзининг қарори билан апелляция инстанцияси биринчи инстанция судининг ҳал қилув қарорини ўзгартиришсиз, апелляция шикоятини эса қониқтирмасдан қолдирди. Биринчи инстанция судининг ҳал қилув қарорига ва апелляция инстанцияси судининг қарорига қўшилмаган даъвогар кассация шикоятини берди. Кассация инстанциясининг қарори билан биринчи инстанция судининг ҳал қилув қарори ва апелляция инстанцияси судининг қарори ҳам ўзгартиришларсиз, кассация шикояти эса қониқтирилмасдан қолдирилди.\nИжара шартномасига мувофиқ МЧЖ транспорт воситаларини ижарага берди. Бироқ Ижарачи ижара ҳақини ўз вақтида тўламади ва 20 млн сўм қарз бўлиб қолди. АЖ номига юборилган, қарзни сўндириш талаби баён этилган даъво натижа бермади. Шу сабабли МЧЖ судга қарз суммаси, шунингдек ўз вақтида ҳақ тўламаганлик учун пеня ва суд харажатларини ундириш талаби билан мурожаат қилди.\nЭгарли шатакчи ва тиркама-трайлер, қонун ҳужжатларига кўра, автотранспорт воситалари ҳисобланади. Автотранспорт воситалари билан боғлиқ барча битимлар эса Фуқаролик кодексига (бундан кейин – ФК) мувофиқ нотариал тасдиқланиши керак. Бироқ мазкур шартнома нотариал тасдиқланмаган, бу эса битимнинг қонун талаб қиладиган шаклига риоя этмаслик ҳисобланади. Шу сабабли АЖ қарши даъво киритди ва мазкур шартномани ФКнинг 115-моддасига асосан ҳақиқий эмас деб топишни сўрайди.\nБиринчи инстанция суди иш материалларини ўрганиб, даъвогарнинг асос-далиллари ва жавобгарнинг эътирозларини тинглаб ҳамда муҳокама қилиб, шунингдек жавобгарнинг қарши даъвосини кўриб чиқиб, қонун ҳужжатларининг қоидаларини таҳлил қилиб, қуйидагиларни аниқлади:\n«Автомобиль транспорти тўғрисида»ги Қонуннинг (29.08.1998 йилдаги 674-I-сон) 2 ва 6-моддаларига мувофиқ йўловчилар, багаж, юклар ташишга ҳамда махсус ишларни бажаришга мўлжалланган юк автомобиллари, шатакчи автомобиллар, тиркама ва ярим тиркамалар юк ташувчи автотранспорт воситалари деб эътироф этилади. Қонуннинг кўрсатилган қоидалари эгарли шатакчи ва тиркама-трайлер автотранспорт воситалари ҳисобланишидан гувоҳлик беради;\nФКнинг 354-моддаси тўртинчи қисмига кўра тарафлар турли шартномаларнинг элементларини ўз ичига оладиган шартнома (аралаш шартнома) тузишлари мумкин. Бироқ ушбу модданинг бешинчи қисмида белгиланишича, шартноманинг шартлари тарафларнинг хоҳиши билан белгиланади, тегишли шартнинг мазмуни қонун ҳужжатларида кўрсатиб қўйилган ҳоллар бундан мустасно. Бу эса ижара шартномасининг тарафлари фуқаролик қонун ҳужжатлари автотранспорт воситалари ижараси шартларига қўядиган шартларга риоя этиши зарурлигини англатади;\nФКнинг 565-моддаси иккинчи қисмига асосан қонун ҳужжатларида белгиланган тартибда давлат рўйхатидан ўтказилиши лозим бўлган автомототранспорт воситаларини ижарага бериш шартномаси нотариал тасдиқланган бўлиши керак. Бундан ташқари, Автомототранспорт воситалари билан боғлиқ битимларни расмийлаштириш тартиби тўғрисида низомга (ВМнинг 7.03.2006 йилдаги 38-сон Қарори билан тасдиқланган) мувофиқ автомототранспорт воситаларидан фойдаланиш ва (ёки) уларни тасарруф этиш ишончномаларини, бошқа шахсга бериш (олди-сотди, алмаштириш, ҳадя этиш, рента), ижарага бериш, текин фойдаланиш, гаровга қўйиш, лизинг шартномаларини расмийлаштириш нотариал тасдиқланиши керак;\nбироқ ижара шартномаси нотариал тасдиқланмаган, бу эса ФКнинг 565-моддаси ва кўрсатилган Низомнинг талабларини бузиш ҳисобланади. Қонун талаб этган битим шаклига риоя этилмаганлиги сабабли шартнома ҳақиқий эмас деб топилиши керак (ФКнинг 112 ва 115-моддалари).\nБундай ҳолатларда хўжалик суди АЖнинг қарши даъво аризасини тўлиқ ҳажмда қондириш керак деб қарор қилди.\nБиринчи инстанция судининг асос-далилларини ҳисобга олиб, апелляция ва кассация инстанциялари судлари унинг қарорини ўзгартиришсиз қолдирдилар.\n«Автомобиль транспорти тўғрисида»ги Қонуннинг 2 ва 6-моддаларига мувофиқ шатакчи автомобиллар, тиркама юк ташувчи автотранспорт воситалари ҳисобланади.\nФКнинг 565-моддаси иккинчи қисмига кўра қонун ҳужжатларида белгиланган тартибда давлат рўйхатидан ўтказилиши лозим бўлган автомототранспорт воситаларини ижарага бериш шартномаси нотариал тасдиқланган бўлиши керак.\nКўрилаётган мисолда кўрсатилган автотранспортнинг ижара шартномаси нотариал тасдиқланмаган, яъни ФКнинг 565-моддаси талаблари бузилган. Шу муносабат билан у ҳақиқий эмас деб топилган. Қонун талаб этадиган битим шаклига риоя этилмаган – бундай битим ўз-ўзидан ҳақиқий эмас деб ҳисобланади (ФКнинг 112, 115 ва 116-моддалари).\nХўжалик суди ижара шартномасини ҳақиқий эмас деб топиш тўғрисида ҳал қилув қарорини чиқараётганда, битим (ижара шартномаси) ҳақиқий эмас деб топилганлиги боис, Ижарачи (АЖ)дан қарзни ундира олмаган. Битимнинг ҳақиқий эмаслиги эса юридик оқибатларга олиб келмайди, бу ФКнинг 114-моддасида тўғридан-тўғри назарда тутилган.\nШу билан бирга, агар Ижарага берувчи (МЧЖ) кўрсатилган хизматлар далолатномалари ва ҳисобварақ-фактуралар билан Ижарачига шартнома бўйича хизматлар кўрсатилганлиги далилини тасдиқлай олса, у ФКнинг 1023-моддасига асосан хўжалик судига АЖнинг асоссиз бойиганлиги тўғрисида даъво билан мурожаат қилишга ҳақли, чунки Ижарачига ҳақиқатда ижара шартномаси бўйича хизматлар кўрсатилган, шунингдек ундан қарз суммасини ундириш талабини изҳор этишга ҳам ҳақли.\n1Давлат божи ставкаларининг (ВМнинг 18.05.2011 йилдаги 140-сон қарори билан тасдиқланган) 2-бандига изоҳга асосан хўжалик судига амалга ошириладиган тадбиркорлик фаолияти доирасида мурожаат қилинганда кичик бизнес ва хусусий тадбиркорлик субъектлари мулкий тусдаги даъво аризаларидан белгиланган ставканинг 50%и миқдорида давлат божи тўлайдилар.


Эрта қайтган турналар (қисса)-12 – mulkdor.com\nЭрта қайтган турналар (қисса)-12\nApril 12 2019, 08:04 АдабиётКитобларКутубхона\nУнинг шу тахлит эзилиб, маъюс, ёлвориб гапириши Султонмуротни шундай эзиб юбордики, ўзиниям йиғлаб юборишига сал қолди. Қизиққонлик қилган экан, энди эса болакайни урганига роса афсусланди.\n— Хўп, Ажике, йиғлама энди… Икковимиз Чопдорда чопиб борамиз, фақат отамиз омон қайтса бўлгани…\nЎрилган ҳамма кўрайни тўплаб боғлаганларида учта каттагина боғлам бўлди. Султонмурот ўтинни боғлашга уста эди. Аввалига уюмлар уларнинг кўзига худди тоғдай салобатли кўриниб, ҳатто олиб кетолмаймиз, деб ҳам қўрқишганди. Кейин эса арқон усталик билан ишга солингач, уюм аввалгисидан уч марта кичрайди. Яхши тортилган боғлам елкада маҳкам ва текис туради, олиб кетиш ҳам қулай. Бунисини улар иккита боғлам қилишди. Ахир Қораёлни мана шунинг учун ҳам олиб келишганда. Битта қўшимча боғламни Султонмурот ўзи кўтариб кетмоқчи бўлди. Йўл узоқ эди, аммо уйга бир йўла кўпроқ ўтин олиб борган яхши. Шундай кўрайни қолдириб кетиб ҳам бўлмайди. Туюқжар дарасидан антиқа шох-шабба йиғишдида, ўзлариям.\nҚораёлнинг устига ўтинни шундай ортишдики, қулоғиям, думи ҳам кўринмай қолди. Ажимурот тизгиндан тутиб етаклади. Унинг ортидан Султонмурот ўтин боғламининг оғирлигидан эгилиб изма-из жўнади. Боғлам елкага алоҳида усулда: арқон чап қўлтикдан туширилиб кўкраги орқали ўнг елкага тортиб ўтказилган, гарданнинг ўнг томонидан арқонга илмоқ солиниб боғланган бўлиши ва юк ташувчи илмоқнинг учидан ушлаб олиши керак эди. Бундай ҳолда ўтинни кўтариб бораётган одам боғлам тугунининг бўшаб қолган жойини йўл-йўлакай тортиб олиши мумкин.\nУлар шундай, олдинда Қораёлнинг тизгинидан тутиб олган Ажимурот, орқада елкасида юки билан Султонмурот, уларнинг ортидан эса ҳолдан тойиб судралганча Оқтош келарди.\nКўрай олиб кетаётганда узоқ вақт дам олмай юриш керак. Биринчи довондан ўтгач, босиб ўтиладиган йўлларнинг оралиғи қисқаради, иккинчи довон биринчисининг ярмига, учинчиси иккинчисининг ярмига камайиб бораверади. Султонмурот буни яхши биларди, шунинг учун ҳам кучини тежаб бир маромда, оёқларини кенг ёйиб қадам босарди. Энди у атрофда ҳеч нимани кўрмас, фақат олдинга, оёқлари остига қараб борарди. Боғламни кўтариб кетаётганингда узоқ вақт чарчаб қолмаслик ва тез-тез дам олмаслик учун, яхшиси, бирор нарса ҳақида ўйлаш керак.\nУ эртага эрталабдан отхонага қандай бориши ва яна десант командири вазифаларини бажаришга киришиши ҳақида ўйлаб борарди. Шошилиш керак. Оқсойга жўнаш учун саноқли кунлар қолди. Яхшилаб парваришланган отлар қадларини анча тутиб олишди. Плуглар ҳам, унинг запас қисмлари ҳам эгар-у жабдуқлар шай қилиб қўйилди-ю, аммо барибир, далага чиқиш биланоқ нимадир етишмаслиги аниқланади, мири кам дунё деганлар. Бу бригадир Чекишнинг сўзлари эди. У шундоқ деганди: кўз — қўрқоқ, қўл — ботир, далага қўрқмай чиқиш керак, иш давомида қолганлари аниқланаверади, ҳаммаси бирдан бўлмайди-ку ахир.\nСултонмурот қандай қилиб онасининг меҳнатини енгиллатишни ўйларди. Онасининг жудаям тинка-мадори қуриди. Фермада сигир соғади, молларга қарайди, яна уйда тиним йўқ. Ҳаммасига балогардон ўзи. Пишир-куйдир, кир юв… Қизлари бўлса ҳали ёш, Ажимуротнинг ҳам ҳали қўлидан бир иш келмайди. Ўзи бўлса оилага бегонадай бўлиб қолган, бугун-эрта Оқсойга жўнайди, ким билсин, шу билан қачон қайтади. Қанча ерни ҳайдаб шудгор қилиш, бороналаш керак… Унда эса бор-йўғи бешта улов бор. Қолган от-улов ва плугларнинг ҳаммаси эски ерларда ишлатилади. У ерларда иш яна ҳам кўпроқ. Бироқ бу ерлар ҳарҳолда овулга яқин. Бирор нима бўлса, хотинлар чопиққа тушишади. Эркаклар қиладиган иш аёллар зиммасига тушган. Энди улар бел баравар ариқлар қазишяпти, далаларга сув тарашяпти, тўғонлар қуришяпти…\nНима қилиб, қандай қилиб онасининг юмушини енгиллатса экан-а? Ўйлаб ўйминг охирига етолмасди…\nАммо ҳаммадан кўра у эртага хатни бериши ҳақида, фақат «Оқ кабутар» қўшиғи сўзларини қўшиб қўйиши кераклиги тўғрисида ўйларди. Мирзагул унинг хатини ўқиётгани, ўқиб нималарни ўйлаётганини тасаввур қилишга уринди. Эҳ, севги ҳақида хат ёзиш шундай қийин эканки! Нимани изҳор этишни истаган бўлсанг тамом акси бўлиб чиқар экан. Ҳеч қандай қоғоз юракдаги туйғуларни ўзига сингдиролмас экан. Қизиқ, нима дер экан у? У ҳам жавоб хати ёзиши керак. Бошқа нима ҳам қиларди? Қиз унинг севгисига қандай қараркин? Унинг рози ёки норози эканлигини Султонмурот қаёқдан билсайкин? Ҳамма гап шунда. Агар қиз унинг севгисини рад этса нима бўлади?.. Унда нима қилади?..\nТуюқжар аллақачон ортда қолиб кетди. Ботаётган қуёш энди унинг фақат бир томонидагина нур сочиб турарди. Замин ҳамон ўша қиш сукунати ва салобати-ни сақлаб ётарди. Одатда бўрон олдидан бор нарсани қўпориб парчалаб ташлаш учун шундай сокинлик, осойишталик ҳукм суради. Бунақа пайтларда ёвуз кучларни қайтариш учун «Яхшиликка кўринсин!» деб қўйиш керак. Бу баъзида ёрдам беради. «Яхшиликка кўринсин!» — деб қўйди ичида Султонмурот олдинги биринчи манзил учун қулай жойни кўздан кечираркан.\nШундай жой танлаш керакки, сўнгра қийналмай оёққа туриш керак бўлсин. Кўрай олиб кетаётган одам аввал боғламга елкасини қўйиб тебранганча туришга чоғланади, чоғланганда ҳам боғлам билан биргаликда тебраниб секин орқалаб олади. Агар ортиқча куч билан турмоқчи бўлса, боғлам боши устига сурилиб кетиб бақадай ялпайиб қолиши мумкин: тебрана туриб тиззалаш керак, кейин оёққа туриб олгач, «Ё пирим!» деб, иложи борича қад ростлаб олинади. Аввал яхшилаб нафас олиш керак бўлади.\nСултонмурот боғлам устида чалқанча ётиб, бир дақиқа кўзларини юмди. Эҳ, арқонни кўкракка ташлаб ётиш қандай яхши-я! У кейинги манзил қаерда бўлишини чамалаганча оғир йўл азобидан кейин маза қилиб чалқанчасига чўзилган эди. Шундай ҳолда қандай қилиб фақат қизни ўйлоляпти-я?\n— Фақат жавобни кечиктирмай ёзгин, эшитяпсанми? — унсиз пичирлади ўз-ўзича жилмайганча. Сўнг атрофга қулоқ тутди.\nҒира-шира қоронғилик чўкаётган бу оқшомда атроф улуғвор ва ажиб бир сукунат қўйнида эди.\nЭрта қайтган турналар (қисса)-7\nУйда, ярим кечаси ётишга ҳозирланаётганларида Султонмурот колхоз раиси мактабга келганини онасига гапириб берди. Онасига жимгина пешанасини силаб, ҳорғингина қулоқ солди. У ...\nАдабиётApril 7 2019, 08:04\nЧингиз айтматов:қиёмат 9-қисм\nЛекин, бу ерда ҳам омадлари келмади. Инларига яқинлашиб қолганда улар одамларнинг устидан чиқдилар. Қадрдон инларининг шундоқ ёнгинасида каттакон юк ...\nАдабиётOctober 2 2018, 08:10


«Чуқур», «Қора ният», «Рамо». Туркия давлат цензура ташкилоти томонидан жаримага тортилган турк сериаллари - Zamin.uz\n22:10 / 04.10.2020\nТуркиянинг асосий давлат цензураси турк сериалларини фаол равишда кузатишни бошлади. Кузатувлар давомида бир нечта сериал ва лойиҳалар ахлоқ-одоб қоидаларига зид деб топилгани учун жаримага тортилди.\n«Рамо» сериали бош қаҳрамонлари Мурат Йилдирим ва Эсра Билгич қотиллик билан боғлиқ саҳнадан кейин 11 ёшли болакайнинг қолдирган шикоятидан бироз ҳайратга тушди. Актёрнинг айтишича, фильм ижодкорлари жаримага тортилган.\nШунингдек, намойиш этилаётган «Қора ният» сериали оилавий қадриятлар поймол этилган очиқ саҳналар ҳамда ахлоққа зид бўлган муносабатлар тарғиб этилгани учун жарима тўлади. Бундан аввал ҳам сериал актрисалари ҳаддан ортиқ очиқ либослари учун жаримага тортилган.\n«Садоқатсиз» сериалининг бош қаҳрамони Жансу Дере ва Жанер Жиндорук устидан 121 минг шикоят келиб тушган. Бирорта хабарни ўтказиб юбормаган ташкилот сериалнинг биринчи қисмини намойиш этмаслик шарти билан продюсерлик компаниясига мурожаат қилди. Шунга қарамай, картина премьераси 2020 йил 7 октябрга режалаштирилган.\nАввал «Етимлар», кейинчалик «Болалик» деб номланган сериал ўз номини яна «Улар етим эмаслар» деб ўзгартирганига қарамай, назорат этувчи ташкилотдан қочиб қутула олмади. Тақдим этилган сериалда томошабинлар ғазабини қўзғатадиган васийлик ва ҳомийлик органларининг бепарволигини кузатиш мумкин. Шундан сўнг мамлакат бош цензураси дарҳол текширув ишларини бошлади.\n«А.Риза» сериали томошабинлар учун ёмон намуна бўлмоқда. Чунки ҳалол ва оқкўнгил инсоннинг салбий тарафга ўтиши кузатувчилар томонидан яхши қабул қилинмади.\n«Янги ҳаёт» сериалида ҳам оила қадриятлари яққол камситилади. Унга кўра, турмуш қурган эркак оилали аёлни севиб қолади. Бундай беадаблик учун, албатта, жарима солиниши табиий. Бироқ сериалда бош қаҳрамон ролини ижро этган Мелиса Асли Памук долзарб масала – аёлларга нисбатан олиб борилаётган зўравонликни қоралайди. Томошабинлар сериалнинг 5-қисмида актрисанинг сўзлаган нутқи учун продюсер ва сценарий муаллифига миннатдорлик билдирди. Бугунда аёлларга нисбатан зўравонликка қарши тарғиботни кўплаб турк юлдузлари ҳам қўллаб-қувватламоқда.\n«Чуқур» сериалига солинган жарима туфайли давлат бюджети яхшигина даромад кўрди.\nАммо ҳар қанча тақиқ ва жарима солинмасин, ҳар бир сериал ўз аудиториясини топади ва актёрларнинг кейинги фаолияти ва уларнинг маҳоратини ошириш учун ўзига хос туртки бўлиб хизмат қилади. “Замин” янгиликларини “Инстаграм”да кузатиб боринг


Куба ўз ҳудудига хатолик туфайли келтирилган ракетани АҚШга қайтарди\n10:57 / 14.02.2016\nХатолик ёки муваффақиятсиз бошқарилиш туфайли Куба ҳудудига 2014 йил июнида келтирилган, АҚШнинг Lockheed Martin Aeronautics Company’нинг лазерли нишонга олиш тизимига эга AGM-114 ўқув ракетаси 13 февралда эгаси АҚШга қайтарилди. Бу ҳақда ТАСС ахборот агентлиги хабар берган.\nКуба ташқи ишлар вазирлиги берган баёнотда ҳарбий ракета Париждан самолётда келтирилгани айтилган.\n"Декларация қилинмаган, АҚШда ишлаб чиқарилган ҳарбий воситанинг мамлакатга келиши Куба ҳукуматини ташвишлантирди", дейилади ҳужжатда.\nРакета "тегишли ҳолда консервация қилингани" таъкидлаб ўтилган.\nАҚШ ҳукумати Куба раҳбариятини ўқув ракетаси хатолик туфайли Кубага юборилгани ҳақида хабардор қилган ҳамда уни орқага қайтаришни илтимос қилган. Куба АҚШни ракетани қайтаришидан воқиф қилган ҳамда буни амалга ошириш учун тегишли жараённи бошалаган.\n"2016 йил 13 февралда экспертлар ракета билан бирга АҚШга қайтдилар", деб маълум қилди Куба ташқи ишлар вазирлиги.


Божхона юк декларациясини ЯИДХП орқали топшириш мумкин | NORMA.UZ\nБожхона юк декларациясини ЯИДХП орқали топшириш мумкин\n«Божхона органларига электрон божхона юк декларациясини топшириш» хизмати ЯИДХП орқали Давлат божхона қўмитаси билан биргаликда тақдим этилади.\nХизмат юридик шахслар – божхона расмийлаштируви бўйича мутахассислар учун мўлжалланган.\nХизматни олиш учун қуйидаги ҳужжатлар керак бўлади:\n«e-BYuD 3» (йўриқнома) махсус дастури ёрдамида шакллантирилган божхона юк декларацияси (БЮД) ёки XML форматидаги товар божхона қийматини тузатиш (БҚТ) шакли;\nилова қилинадиган ҳужжатлар рўйхати.\nХизмат 3 иш куни ичида бепул тақдим этилади.\nБЮД ёки БҚТ шакллари жўнатилгандан кейин ариза берувчига ДБҚнинг декларацияни расмийлаштиришнинг автоматлаштирилган тизимига буюртма қабул қилинганлиги тўғрисида зудлик билан электрон хабарнома юборилади.\nБЮД идентификацион коди ва рўйхатдан ўтказиш рақами олиниши хизмат натижаси ҳисобланади (БҚТ БЮД рўйхат рақами билан юборилади ва шу рақамга расмийлаштирилади).


«Пахтакор» иштирокидаги ўйинга талабалар мажбуран олиб кирилиши кутиляпти\nЎзбекистон чемпионатининг 2017 йилги мавсум биринчи туридан ўрин олган «Пахтакор» ва «Қизилқум» жамоалари учрашувида стадионда кўп минг сонли мухлислар бўлиши кутилмоқда.\n«Пахтакор» стадионида бўлиб ўтадиган мавсумнинг очилиш учрашувига Тошкент шаҳрида жойлашган бир қатор олий ўқув-юртлари талабалари мажбуран олиб кирилиши кутилмоқда. Бу ҳақда Tribuna.Uz‘га вазиятдан хабардор бўлган манбалар маълумот берди.\nУнга кўра, пойтахтдаги олий ўқув юртларининг ҳар бирига камида 300 нафар талабаларни ўйинга олиб келиш вазифаси юкланган. Айнан қайси университет, институт ёки коллеж талабалари стадионга киритилиши бўйича аниқ маълумотлар берилмаган.\n«Пахтакор» расмий сайтида берилган хабарга кўра, бугунги учрашувга кириш бепул қилиб қўйилган.\n«Пахтакор» - «Қизилқум» учрашуви жамоа учун Тошкентдаги очилиш баҳси ва футбол мавсумининг бошланиш ўйини бўлгани сабабли клуб раҳбарияти ишқибозларнинг стадионга киришини бепул қилишга қарор қилди», деб ёзилади клуб баёнотида.\nЭслатиб ўтамиз, 1-турдан ўрин олган «Пахтакор» ва «Қизилқум» жамоалари ўртасидаги учрашув Тошкент вақти билан соат 17:00да бошланади.


Россия жосуси Эстонияда қўлга олингани хабар қилинди\n27 январ 2021, Тошкент вақти: 03:51\nЭстония Бош прокуратураси мамлакат ҳудудида Россия жосуси қўлга олинганини маълум қилди.\n7 ноябрь куни билдирилган расмий маълумотда айтилишича, Россия ватандоши бўлган шахс компьютер билан боғлиқ жингоятлаврни содир этганликда айбаланмоқда.\nХабарда айтилишича, Эстония ҳукумати компьютерлари киберҳужумлар учун асосий мўлжал бўлган. "Россия жосусининг ўтган ҳафтада қўлга олиниши ортидан катта миқдорда келтирилиши мумкин бўлган зарарнинг олди олинди", дейилади маълумотда.\nЭстон прокуратурасининг билдириишча, қўлга олинган шахс Россия Федерал хавфсизлик бюросининг ходими бўлган. Унга нисбатан айблов Таллин судида 6 ноябрь куни билдирилган.\n2015-2016 йиллларда Эстонияда Россия жосуси сифатида айбланиб уч киши қамалган эди.\nЖорий йил май ойида эса Эстония ҳукумати икки рус дипломатини ножоиз ишларда айблаб, мамлакатдан чиқариб юборган.


Нигепан – medu.uz – Дорилар ҳақида маълумотлар ўзбек тилида\nHome Йўриқномалар Нигепан\nПрепаратнинг савдо номи Нигепан®\nБир суппозиторий таркиби:\nтаъсир қилувчи моддалар: гепарин натрий – 1000 ХБ (гепарин натрийнинг 120 ХБ/мг фаоллигида 8,3 мг), бензокаин – 50,0 мг;\nёрдамчи моддалар: сув – 19,5 мг, қаттиқ ёғ (Н 15, W 35 маркали Витепсол 1:1 нисбатда, NA 15, NAS 50 маркали Суппосир 1:1 нисбатда) – 1,25 г вазнли суппозиторий олиш учун, дистилланган моноглицеридлар (Палсгаард 0093) – қаттиқ ёғ миқдори 5% гача.\nОқ ёки сарғиш тусли оқ рангли, торпедасимон шаклли суппозиторийлар.\nГеморройни даволовчи восита.\nМажмуавий препарат, антитромботик, яллиғланишга қарши ва оғриқсизлантирувчи таъсир кўрсатади. Гепарин – бевосита таъсир қилувчи антикоагулянт бўлиб, маҳаллий қўлланганида тромблар ҳосил бўлишига тўсқинлик қилади ва пайдо бўлган тромбларни катталашишини тўхтатади, яллиғланишга қарши таъсирга эга. Бензокаин маҳаллий оғриқсизлантирувчи таъсир кўрсатади.\nТашқи ва ички геморроидал тугунларнинг тромбози.\nПрепарат компонентларига ўта юқори сезувчанликда қўллаш мумкин эмас.\nҲомиладорлик ва лактация даврида Нигепан® препаратининг хавфсизлиги аниқланмаган.\nРектал. Ичак ўз-ўзидан ёки тозаловчи хуқнадан сўнг бўшалганидан кейин тўғри ичакка киритилади. 1 суппозиторий суткада 2 марта қўлланади. Нигепан® препарати билан даволаш курси 10-14 кунни ташкил қилади.\nАллергик реакциялар бўлиши мумкин\nНигепан® ректал суппозиторийлар. 5 суппозиторийдан контур уяли ўрамга жойланади. Икки контур уяли ўрам препаратни тиббиётда қўллаш бўйича йўриқномаси билан бирга картон қутига жойланади.\n2 йил. Препаратни яроқлилик муддати тугагач ишлатилмасин.\nЁруғликдан ҳимояланган жойда, 20оС дан юқори бўлмаган ҳароратда. Болалар ололмайдиган жойда сақлансин


Обид Жўрабоев: Ўйлайманки, энди натижаларимиз яхшиланади\n15 апрель, 2019, 21:06 457\nНаманганликлар сафарда муҳим ғалабани қўлга киритди\nНаманганнинг “Навбаҳор” жамоаси Суперлиганинг 4-турида сафарда “Насаф”га қарши майдонга тушди ва 1:0 ҳисобидаги ғалабани қўлга киритди. Мазкур ўйиндан кейин “Навбаҳор” футболчиси Обид Жўрабоев Sports.uz интернет порталига ўз фикрларини билдириб ўтди.\n- «Насаф» қарши ўйинда ғалаба биз учун жуда муҳим эди. Рақиб таркибида асосан ёш ўйинчилар бўлишига қарамай, яхши шаклланганлигини кўрсатишди. Қийин ғалабага эришдик. «Навбаҳор» 19 йилдан сўнг «Насаф» майдонида ғалаба қозонгани сўзимга исбот бўла олади. Албатта бундан хурсандмиз. Мухлисларимизни ҳам қувонтирдик.\nЎйин давомида бизда кўпроқ имконият бўлди. Афсуски, яратилган хавфли вазиятларни голга айлантира олмадик, акс ҳолда ҳисоб янада йирик кўриниш оларди. Асосийси, уч очкони қўлга киритдик ва мухлисларимизга дастлабки ғалабани тақдим қилганимиздан хурсандмиз.\nЧемпионатнинг дастлабки уч туридаги омадсизликни омадсизлик билан боғлаган бўлардим. Чунки биз барча учрашувларда рақибга нисбатан фаолроқ бўлдик, устунлигимиз сезилиб турди. Бироқ вазиятлардан фойдалана олмаслигимиз натижаларимиз салбий кўриниш олди. Мана ниҳоят ғалаба қозона олдик. Ўйлайманки, кейинги ўйинларда ҳаммаси янада яхши бўлади», - дейди Жўрабоев.


Elyor Nematov`s multimedia project "I'm a foreigner"\nАсли бухоролик 26 яшар бу йигит олган 12 дақиқали ҳужжатли фильм муҳожирликда яшаётган марказий осиёлик меҳнат муҳожирлари, уларнинг муҳожиратдаги турмуш тарзи, қизиқишларию орзу-умидларига бағишланган.\nЛойиҳа Open Society Foundations - "Сорос" жамғармаси ва Элёрнинг устози таниқли россиялик фотоҳужжатчи Юрий Козирев кўмагида ташкил қилинди. Лойиҳани “Русский Репортер”, Lenta.ru ва “Мемориал” инсон ҳуқуқлари ҳимояси маркази қўллаб-қувватлаган.\nОзодлик билан суҳбатда фотограф Элёр Неъматов “Мен муҳожир. Марказий Осиё меҳнат муҳожирлиги” лойиҳаси устида 2 йилдан зиёд вақт Ўзбекистон, Қирғизистон, Россия ва Қозоғистонда иш олиб борганини гапириб берди.\n- Умуман, бу лойиҳа 3 бўлимдан иборат. Биринчиси, энг асосий қисми – бу Россияда рўй бераётган демографик ўзгаришлар; иккинчиси, бу йўл - муҳожирлар қандай қилиб Россияга етиши ва уйга қайтиши жараёни; учинчиси, Ўрта Осиё давлатлари, шаҳарларидан ишчи кучи кетиши натижасида рўй бераётган ўзгаришлардир. Тўғриси, лойиҳани бошлаганимда ҳозир билган нарсаларимни тасаввур ҳам қилмас эдим. Ҳозир эса бу мавзу қандай кенг кўламли ва муаммоли мавзу эканини тушуняпман, - дейди Элёр.\nСуҳбатдош ўз тадқиқотларидан меҳнат муҳожирлари бугунги кунда ҳам Марказий Осиё, ҳам Россия ҳудудида энг ҳуқуқсиз ва эзилган қатлам экани тўғрисида хулоса қилганини гапиради.\nЛойиҳа устидаги иш давомида Элёр Неъматов муҳожирлик хорижга бораётган одамларнинг дунёқараши ва турмушини ижобий томонга ҳам ўзгартираётганига гувоҳ бўлганини айтади.\n“Ўз ҳуқуқлари учун курашаётган, ўзга юртда қолиб жиддий бизнес билан шуғулланаётган кўплаб муҳожирларни ҳам учратдим”, дея давом этади у.\n- Москвада яшайдиган бир неча муҳожир оилаларини суратга олдим. Улар билан яшаб, кўп суҳбатда бўлдим, интервьюлар олдим... Улар бу ерга келиб нафақат тил, балки ўзга маданият, ташқарида ўзини қандай тутиш, дунёқараш кабиларни ўзгартирдик, деяпти. Масалан, аёлга бўлган тенг ҳуқуқли муносабат. Хулоса чиқардимки, одам ҳаракат қилиб, янги маданият учун очиқ бўлса, Россияда яшаб туриб янги нарсаларни ҳам ўрганса бўлар экан, - деди фотосуратчи.\nЭлёр, айниқса, ўзбекистонликларни фотосуратга тушишдан ўзини олиб қочиши унинг ишига қўшимча қийинчиликларни яратганини эслади. У буни ўзбекистонликлар учун фотога тушиш жиддий жараён экани, уларнинг онгида тушунтириб бўлмас қўрқув ўрнашиб қолгани билан изоҳлади.\nШунга қарамасдан, у ўзбек муҳожирлари ёрдамисиз бу лойиҳани якунига етказа олмаслигини ҳам айтди.\nЭлёр унинг учун қадрли бўлган суратларга алоҳида тўхталиб ўтди.\n- Бу лойиҳа мавзуси аслида менинг тақдиримга бевосита тегиб ўтгани учун, яқинларим ҳам суратга олинган. Онам, Россияда ишлаган ака-укаларим суратлари мен учун жуда таъсирли. Лекин, қийинчиликлар билан олинган суратларга келсак, мен ФМС билан бирга мигрантларни қўлга олиш рейдларида бир неча бор иштирок этганман. Кўпинча завод-корхоналарга кириб, улар уриб-сўкиб тортиб чиқарарди мигрантларни... Мен уларни суратга олганман – уларга ёрдамим тегмагани учун анча қийин бўлган суратга олиш. Ё бўлмаса, ўзини осиб қўйган йигитни бориб моргда кўриш, қахратон қишда, 30 даража совуқда тиззасини ерга бериб намоз ўқиётган йигитларни кўриш жуда қаттиқ таъсир этган менга. Лекин ишлаётган пайтда ҳиссиётга берилишнинг иложи йўқ, - дейди Элёр.\nЭлёр Неъматов шунча машаққатлар билан муҳожиратда кун кечираётган ва инсонийлик фазилатларини йўқотиб қўймаган юртдошлари билан чин дилдан фахрланишини ҳам айтади.\n- Бизнинг ҳамюртларнинг ҳаётга бўлган муҳаббати мени ҳам ҳайратга солди, ҳам фахрланишимга сабаб бўлди. У ерда шу даражада ёмон ҳаётда яшаб туришидан, улар осонгина таслим бўладиган одам эмас, деган фикрга келдим. Шундай шароитларда одамларимиз ўзини бахтли, деб ҳисоблайди! Қайтиб келиб, уй қуради, уйланади, бошқа иш қилади – умуман таслим бўлмайди. Худога бўлган ишончидами гап.. Умуман олганда, одамларимиз қадрияти ва тарбиясида оила, уй, тинчлик ва шароит ҳамма нарсадан юқори ҳисобланади. Қолаверса, оз нарсага рози бўлиб яшаш, камтаринлик, борига шукур қилиш – уларга хос. Лекин, мен бу дегани улар қийинчиликка бефарқ, демоқчи эмасман, - деди фотосуратчи Элёр Неъматов.\nСуҳбат сўнггида бу лойиҳани яна давом эттириш истагида экани ва кейинги асарлари учун Россияда меҳнат қилаётган янги қахрамонларни излаётганини ҳам айтиб ўтди.\nЭлёр Неъматов асарлари яқин орада Сахаров марказида бўлиб ўтган “Улар” фотокўргазмада намойиш этилди.\nЖорий йилнинг ёзида АҚШда LookBetween фестивалида Элёр Неъматов асарлари намойиш этилиши кутилмоқда. Шунингдек, ўзбекистонлик фотосуратчи асарлари кўргазмаси яқин вақт ичида Қирғизистоннинг Бишкек шаҳрида ҳам намойиш этилади.\nЭлëр Неъматов билан суҳбат


“Шаҳидлар хотираси” кўнгилочар маскан эмас\nҲар миллат ва элатнинг ўз тарихи бор. Тарих замирида эса, миллий ўзликни англаш, қадриятларга ҳурмат, аждодлар хотирасига эҳтиром туйғуси мужассам бўлмоғи лозим. Айни шу мақсадга хизмат қилувчи “Шаҳидлар хотираси” ёдгорлик мажмуаси ёш авлодни миллий қадриятларга ҳурмат руҳида тарбияловчи масканга айланиши шарт.\nАлбатта, ушбу ҳудуднинг янада ободонлаштирилиши Ватанимиз озодлиги ва эркинлиги йўлида қурбон бўлган халқимизнинг суюкли фарзандлари хотирасини абадийлаштиришга хизмат қилади. Бу мўъжаз масканга ташриф буюрган ёшларимиз, хорижлик сайёҳлар шу пайтгача етарлича тадқиқ қилинмаган ҳақиқатларини англаб етиши муқаррар.\nАммо кейинги вақтларда қурилиш вазирлигининг «Шаҳидлар хотираси» ёдгорлик мажмуасини реконструкция қилиш лойиҳаси ижтимоий тармоқларда кескин норозиликларни келтириб чиқарди ва бу бежизга эмас. Чунки Бўзсув соҳилида барпо этилган хотира мажмуаси ҳудудида шўроларнинг шафқатсиз зулм ва зўравонлик сиёсати қурбонига айланган юзлаб, минглаб ватандошларимиз, халқимизнинг не-не асл фарзандлари отилган, бекафан, бежаноза кўмиб юборилган.\nБироқ шу ўринда хотирлаш мажмуасида велойўлаклар, велопрокат, амфитеатр, дўконлар, кафе, автотураргоҳ қурилиши қанчалик тўғри? Шу ва шу каби саволлар кишини ўйлантириб қўяди. Ахир, номи ва мақсадидан ҳам кўриниб турибди, бу ер шаҳидлар хиёбони. Бундай масканда одамлар яйраб, ҳордиқ чиқариши, тамаддихоналарда ўз вақтини ўтказиши бу жойнинг ҳурмати ва мавқеини ерга уриб қўяди-ку!? Бу ерга келганлар аввало шаҳид боболаримизнинг руҳига Қуръон тиловат қилиб, хотирасини ёд оладилар. Бир оз тин олиб, ўша машъум тарихни бир-бир кўз олдига келтиради, бугунги осойишта кунларимизга шукроналар келтиради. Тинчилигимизнинг қадрига етадилар. Яъни, бу маданий эмас, инсон маънан, руҳан озуқа оладиган, тарихни ўрганадиган маскандир.\nНазаримизда, ушбу мажмуани Президентимиз ташаббуси билан алоҳида эътибор қаратилаётган зиёрат туризм масканига айлантириш ҳамда бу ерда динимиз аҳкомларига мувофиқ зиёратчиларга замонавий шарт-шароитларни яратиш мақсадга мувофиқдир.\nМиллий ўзликни англаш тарихни ўрганишдан бошланади. Тарихий масканлар, муқаддас қадамжо ва зиёратгоҳларни ободонлаштириш, сақлаш, асраш, миллий-маънавий тикланиш, бой тарихи ва маданиятини ўрганиш, уларни камол топиб келаётган ёш авлод ўртасида кенг миқёсда тарғиб этиш, ёшларда тарихий мерос ва анъаналарга чуқур ҳурмат, эҳтиром уйғотиш Ўзбекистон “Миллий тикланиш” демократик партиясининг устувор вазифалари ҳисобланади. Шу маънода, партиямиз фаоллари «Шаҳидлар хотираси» ёдгорлик мажмуаси ҳудудида дўкон, кафе, кўнгилочар марказлар қурилишига қарши. Бу борадаги ҳар қандай қарор жамоатчилик розилигисиз амалга оширмаслиги керак.\nМиллий маданиятимиз ва тарихимизни тарғиб қилувчи бу масканнинг реконструкцияси билан боғлиқ ҳар бир жараён партиямиз депутатлари ва фаолларининг эътиборидан четда қолмайди. Тегишли вазирлик ва идоралар жамоатчилик, зиёлилар билан бу масалани жиддий муҳокама қилиб, тўғри қарор қабул қилишига умид қиламиз.


19:45 / 22.01.2018\nТурк армияси Суриянинг Афринидаги амалиётда 70-75 фоизга маҳаллий бўлган қурол-яроғдан фойдаланмоқда. Бу ҳақда мамлакат бош вазири Бинали Йилдирим маълум қилди.\n"Африндаги "Зайтун новдаси" амалиётида 70-75 фоизга маҳаллий ишлаб чиқарилган қурол-яроғдан фойдаланмоқдамиз", - дея Йилдиримнинг сўзларини келтиради Star телеканали.\nУнинг қўшимча қилишича, айни дамда амалиётда иштирок этаётган ҳарбий хизматчилар орасида йўқотишлар йўқ. Икки кун ичида қуролланган курдлар тузилмаларининг 170 объекти нишонга олинди.\nАввалроқ, Туркия Сурия шимолидаги Африн вилоятига танкларини киритгани маълум бўлганди. Қайд этилишича, Туркия танклари чегара ҳудудидан итқитиб юборилган курд ҳарбийлари қаршилигига дуч келмасдан ҳаракатланмоқда.\n20 январь куни аввалига Туркия президенти Ражаб Тоййиб Эрдўған Сурия шимолида ҳарбий амалиёт бошланиб бўлганини маълум қилди. Кўп ўтмасдан Туркия бош штаби Афринда “Зайтун новдаси” номли ҳарбий амалиёт бошланганини эълон қилди. Туркия ҳарбийлари баёнотида бу амалиёт «Сурия яхлитлигини ҳурмат қилган ҳолда» олиб борилиши маълум қилинган. Туркия ҳужум бошлаши арафасида Россия Мудофаа вазирлиги Арбиндаги ҳарбийларини Талль-Аджар ҳудудига кўчирди.